sagorsarker/bangla-wikipedia huggingface dataset:
একচক্র

একচক্র (অনেকের মতে একচক্ক কিংবা একচক্কা) একটি ছোট্ট গ্রাম। এটি পশ্চিমবঙ্গের বীরভূম জেলার রামপুরহাট শহর থেকে ২০ কিমি দূরে অবস্থিত। হিন্দুদের ঐতিহ্যের মধ্যেই, মহাকাব্য মহাভারতে পাঁচ পাণ্ডবদের নির্বাসনের সময় তাদের একচক্রে থাকার কথা বলা হয়েছে। এটি গৌড়ীয় বৈষ্ণব ঐতিহ্যের অন্যতম প্রধান ধর্মীয় ব্যক্তিত্ব নিত্যানন্দ রামের জন্মস্থান (১৪৭৪ খ্রিষ্টাব্দ) হিসাবেও বিখ্যাত।
গ্রামটি প্রায় আট মাইল এলাকা জুড়ে উত্তর এবং দক্ষিণে প্রসারিত।
একচক্র নামের উৎপত্তি পান্ডবদের কিংবদন্তির সাথে জড়িত। কুরুক্ষেত্রের যুদ্ধে যখন কৃষ্ণ তার ভক্ত অর্জুনকে বাঁচাতে যুদ্ধে কোনও পক্ষ না নেওয়ার প্রতিজ্ঞা ভঙ্গ করেছিলেন, তখন তিনি অর্জুনের সাথে লড়াই করে আসা ভীষ্মদেবকে আঘাত করার জন্য চাকা নিয়ে ছুটে এসেছিলেন। ভীষ্মদেব যখন তাকে অনেক সুন্দর প্রার্থনা দিয়ে সন্তুষ্ট করেছিলেন, তখন কৃষ্ণ তার ক্রোধ হারিয়ে চাকাটিকে একপাশে ফেলে দেন। চাকাটি এই একচক্র গ্রামের জমির উপর পড়ে এবং তাই "একচক্র" নামটি "পায় এই গ্রাম"। "এক-এর" অর্থ একটি, এবং "চক্র" অর্থ চাকা।
মহাভারতে এটিও সেই জায়গা বলে বিশ্বাস করা হয় যেখানে বকাসুর থাকতেন, যাকে পরে ভীমের দ্বারা হত্যা করা হয়। তবে পুরো ভারত জুড়ে বেশ কয়েকটি জায়গা রয়েছে যা প্রাচীন একচক্র হিসাবে পরিচিত।
একচক্রের অবস্থান ।
বলা হয় এটি নিত্যানন্দের আসল জন্মস্থান। জন্মস্থানের মন্দিরে স্থানীয় ব্রাহ্মণ পরিবার দ্বারা পূজিত নিতাই (নিত্যানন্দ) এর মূর্তি রয়েছে। নিত্যানন্দের বাবার আসল বাড়ির স্থান হদাই পণ্ডিতা ভবনে। নিতাই কুণ্ডের পাশের ছোট সাদা মন্দিরটি নিত্যানন্দের জন্মের স্থান হিসাবে চিহ্নিত করা হয়। এই মন্দিরের দুটি বটবৃক্ষ রয়েছে যেগুলি নিত্যানন্দের সময় থেকেই ছিল বলে জানা যায়।
মন্দিরের মূল বেদীর মাঝখানে নিত্যানন্দের মূর্তি রয়েছে। তার বাম দিকে, হাত তুলে চৈতন্য মহাপ্রভু । নিত্যানন্দের ডানদিকে অদ্বৈত আচার্য্য। পাশের বেদীতে হয়েছে রাধা -রাধাকান্ত এবং রাধা-কৃষ্ণ, মাঝে বৃহৎ নৃত্যরত গৌরাঙ্গ। মন্দিরটি নির্মাণ করেছিলেন প্রসন্নাকুমার করফর্ম।
বঙ্কিমা রায় মন্দিরের মধ্যে বর্তমান দেবতা মূর্তি একচক্রের যমুনা নদীর মধ্যে নিত্যানন্দ নিজেই পেয়েছিলেন। মূর্তিটি তখন একটি মন্দিরে স্থাপন করা হয়েছিল, যা এখন জাহ্নু কুন্ডায় নিমজ্জিত। নিত্যানন্দ তার অন্তর্ধানের সময় এই দেবতার সাথে একীভূত হয়েছিলেন বলে বিশ্বাস করা হয়। বঙ্কিমা রায়ের বর্তমান মন্দিরটিও প্রাচীন। জাহ্নব মাতার (নিত্যানন্দের স্ত্রী) মূর্তি তার পাশে রাখা হয়েছিল। এই মন্দিরে বীরচন্দ্র গোস্বামীর একটি ছোট সমাধিও রয়েছে ।
জহর দাশগুপ্ত

জহর দাশগুপ্ত (জন্ম: ৩১ মে ১৯৪২) ভারতের একজন সমসাময়িক চিত্রশিল্পী।
জহর দাশগুপ্তের শৈশব কেটেছিল জামশেদপুর শহরে, যেখানে ছোট বয়স থেকে তিনি মেঝেতে হাতি, কুকুর, গাছ আঁকতেন। পরে পিতা নরেন্দ্রনাথ দাশগুপ্ত যিনি কার্যনির্বাহী পদে টিসকোতে চাকরি করতেন এবং চাকরি ছেড়ে সেন্ট্রাল ইনস্টিটিউট অফ মাইনিং অ্যান্ড ফুয়েল রিসার্চ ইনস্টিটিউটে বিজ্ঞানী হিসাবে যোগদানের কারণে তাদের পরিবার ধানবাদে চলে আসেন। মাত্র দশ বছর বয়সে তিনি স্ট্যালিনের মুখ এবং মা সরদা দেবীকে দেয়ালে আঁকেন। এটি তার পিতামাতার দৃষ্টি আকর্ষণ করেছিল এবং তারা সিদ্ধান্ত নিয়েছিলেন কোনও একটি আর্ট স্কুলে তাকে ভর্তি করতে হবে। ১৯৬০ সালে তিনি শান্তিনিকেতনের বিশ্বভারতী বিশ্ববিদ্যালয়ে ভর্তি হন। এটাই ছিল তার জীবনের এক গুরুত্বপূর্ণ মোড়। কলা ভবনে তিনি রামকিঙ্কর বাইজ এবং বিনোদ বিহারী মুখোপাধ্যায়ের মতো পরামর্শদাতাদের অধীনে তাঁর প্রাথমিক শিল্প শিক্ষার পাঠ গ্রহণ করেছিলেন এবং ১৯৬৫ সালে তিনি কলাভবন থেকে ডিপ্লোমা অর্জন করেন। তাঁর প্রথম চাকরি ছিল উত্তর কলকাতার একটি বেসরকারি স্কুলে একজন শিল্প শিক্ষক হিসাবে। সেখানে তিনি বহু বছর চাকরি করেছিলেন। তাঁর সংগ্রামের সময়ে, তিনি পরিবার পরিচালনার জন্য অনেক আঁকার টিউশন-ও করাতেন। একই সঙ্গে তিনি নিয়মিত আর্ট শোগুলিতে অংশগ্রহণ করতেন।
জহর দাশগুপ্ত তার চিত্রকলায় বিভিন্ন রঙের প্রকার খুঁজে পাওয়া যায়, যেমন পূর্বে তিনি তেল রঙ ব্যবহার করেছেন এখন তিনি মূলত কালি, প্যাস্টেল এবং এক্রাইলিক রঙে কাজ করেন। বিড়লা একাডেমিতে তার প্রথম একক প্রদর্শনী অনুষ্ঠিত হয়েছিল। কলকাতায় তার অন্যান্য একক প্রদর্শনীগুলি মধ্যে ছিল লক্ষ্মণ আর্ট গ্যালারী, ললিত কলা একাডেমি, চিত্রকুট, চারুকলা একাডেমি। বিদেশেও তার চিত্রকলা একক প্রদর্শন করেছিলেন, ২০০৪ সালে গ্যালারী হানসমানিয়া (নরওয়ে) এবং পরে ক্লাব বাংলাদেশ (সুইডেন)। পরবর্তীকালে তিনি ভারত এবং বিদেশেও বহু দলগত প্রদর্শনীতেও অংশ নিয়েছিলেন। আক্রিটি আর্ট গ্যালারী, বিড়লা একাডেমি, চারুকলা একাডেমি, জাহাঙ্গীর আর্ট গ্যালারী, এআইএফএসিএস, কমলনায়ন বাজাজ আর্ট গ্যালারী, ইন্ডিয়া হ্যাবিট্যাট সেন্টার, নেহেরু সেন্টার, লোকায়তা আর্ট গ্যালারী, চেমল্ট আর্ট গ্যালারী, মুলক রাজ আনন্দ কেন্দ্র এবং আরও অনেকের মতো আর্ট শোগুলিতে অংশগ্রহণ করেছেন। তার চিত্রকলা দক্ষিণ কোরিয়া, লন্ডন, প্যারিস এবং কানাডায়ও প্রদর্শিত হয়েছিল।
তিনি কলকাতার চারুকলা একাডেমির সাবেক প্রেসিডেন্ট ছিলেন এবং ওখানেই থাকেন। তিনি স্বরসঙ্গম-বিড়লা ইনস্টিটিউট অব ভিজ্যুয়াল অ্যান্ড পারফর্মিং আর্টস নামীয় আর্ট একাডেমির অধ্যক্ষ হিসাবে কাজ করছেন।
১৯৭০-এর দশকে পশ্চিমবঙ্গের শিল্প ও সাংস্কৃতিক ক্ষেত্রের অনেকই বাম আদর্শের প্রতি আকৃষ্ট হতেন। তাঁদের মধ্যে জহর দাশগুপ্তও ছিলেন যিনি মূলত নিজের তাগিদে রাজনৈতিক পথে পসার জমাতেই নামেন। এবং তিনিও গড্ডালিকা প্রবাহে ভারতীয় গণনাট্য সংঘে যোগ দেন ও বামপন্থী রাজনৈতিক আদর্শ গ্রহণ করেন। ১৯৭৪ এবং ১৯৮৪ সালে মধ্যমগ্রাম উত্তর ২৪ পরগনার বামপন্থী দল সিপিআই এম (এল) -এর অধীনে তিনি দু'বার পঞ্চায়েতের ভোটে দাঁড়িয়েছিলেন। রাজ্যে দক্ষিণ পন্থা সরকার আসার পরেই ২০১৪ সালের ডিসেম্বরে তিনি আদর্শ চ্যৃত হয়ে দক্ষিণ পন্থী ভারতীয় জনতা পার্টিতে যোগদান করে ফেলেন।
জলবিজ্ঞান

জলবিজ্ঞান হলো পৃথিবী এবং অন্যান্য গ্রহে জলের গতিবিধি, বণ্টন ও পরিচালনার বৈজ্ঞানিক গবেষণা যাতে জলচক্র, পানি সম্পদ এবং পরিবেশগত জলাবদ্ধতা স্থায়িত্বও অন্তর্ভুক্ত। জলবিজ্ঞান সংক্রান্ত গবেষণারত ব্যক্তিকে "জলবিজ্ঞানী" বলা হয়, তিনি পুরকৌশল এবং পরিবেশ প্রকৌশল, ভূবিজ্ঞান বা পরিবেশ বিজ্ঞান এবং প্রাকৃতিক ভূগোলের ক্ষেত্রে কাজ করে থাকেন। বিভিন্ন বিশ্লেষণাত্মক পদ্ধতি এবং বৈজ্ঞানিক কলাকৌশল ব্যবহার করে তারা উপাত্ত সংগ্রহ ও বিশ্লেষণ করে পরিবেশ সংরক্ষণ, প্রাকৃতিক দুর্যোগ এবং জল ব্যবস্থাপনার মতো জলের সাথে সম্পর্কিত সমস্যা সমাধান করে থাকে।
জলবিজ্ঞান বিষয়টি ভূপৃষ্ঠস্থ জলবিজ্ঞান, ভূগর্ভস্থ জলবিজ্ঞান (জলভূতত্ত্ব) এবং সামুদ্রিক জলবিজ্ঞানে বিভক্ত। জলবিজ্ঞানর বলয়গুলোর মধ্যে রয়েছে আবহও-জলবিজ্ঞান, ভূপৃষ্ঠেস্থ জলবিজ্ঞান, ভূতাত্ত্বিক জলবিজ্ঞান, জল নিষ্কাশন অববাহিকা ব্যবস্থাপনা এবং পানির গুণমান, যেখানে পানি মূল ভূমিকা পালন করে।
সমুদ্রবিজ্ঞান এবং আবহাওয়াবিজ্ঞানে জলবিজ্ঞানকে অন্তর্ভুক্ত করা হয়নি কারণ এটি এদের অনেকগুলো গুরুত্বপূর্ণ ক্ষেত্রগুলির মধ্যে অন্যতম একটি বিষয়।
জলবিজ্ঞানগত গবেষণা পরিবেশ প্রকৌশল, পরিবেশ নীতি এবং পরিবেশ পরিকল্পনা সম্পর্কে অবহিত করতে পারে।
জলবিজ্ঞান বিষয়টির শাখাগুলো হলো -
জলবিজ্ঞান বিষয়টি অধ্যয়নের সাথে সংশ্লিষ্ট ব্যবহারিক পদ্ধতিগুলো হলো -
সাত শহীদের মাজার

সাত শহীদের মাজার বা সপ্তশিখা নেত্রকোণা জেলার সীমান্তবর্তী কলমাকান্দা উপজেলার অন্তর্গত 
পাহাড়ের পাদদেশে লেঙ্গুরা ইউনিয়নের ফুলবাড়িতে অবস্থিত।
১৯৭১ সালের ২৬ই জুলাই বাংলাদেশ স্বাধীনতা যুদ্ধে কলমাকান্দা উপজেলার নাজিরপুর ইউনিয়ন ভূমি অফিস সংলগ্ন তিন রাস্তার মিলনস্থলে পাক বাহিনীর সাথে বন্দুক যুদ্ধে সাত জন বীর মুক্তিযোদ্ধা শহীদ হয়েছিলেন। পরবর্তীতে বীর মুক্তিযোদ্ধাদের মরদেহ লেঙ্গুরা ইউনিয়নের ফুলবাড়ি নামক স্থানে সমাহিত করা হয়, যা সাত শহীদের মাজার নামে পরিচিত।
হ্যারিসন কার্লিয়ন

ডিভিশন ফোর টুর্নামেন্টের চূড়ান্ত ম্যাচে পঞ্চম স্থান নির্ধারণী প্লে অফ ম্যাচে জার্সির হয়ে ইতালির বিপক্ষে তিনি তার বাবা এবং টিম ম্যানেজার টনি কার্লিয়নের সাথে খেলেছিলেন। জার্সি দলের সদস্য খেলোয়াড়দের ইনজুরির কারণে তার পিতাকে খেলতে বাধ্য করেছিল। আর এটাই ছিল জার্সির হয়ে আন্তর্জাতিক ম্যাচে প্রথম পিতা এবং পুত্র একসাথে খেলা।
এপ্রিল ২০১৮ এ, মালয়েশিয়ায় অনুষ্ঠিত ২০১৮ আইসিসি বিশ্ব ক্রিকেট লীগ চতুর্থ বিভাগ প্রতিযোগিতার জন্য তাকে জার্সির দলে অন্তর্ভুক্ত করা হয়েছিল। আগস্ট ২০১৮ এ, তাকে নেদারল্যান্ডসে অনুষ্ঠিত ২০১৮-১৯ আইসিসি টি২০ বিশ্বকাপ ইউরোপ বাছাইপর্ব প্রতিযোগিতার জন্য জার্সির দলের স্কোয়াডে রাখা হয়েছিল।
মে ২০১৯ সালে তাকে গার্নসির বিপরীতে ২০১৯ টি২০ ইনসুলার কাপ প্রতিযোগিতায় জার্সির দলে রাখা হয়। একই মাসে গার্নসিতে অনুষ্ঠিত ২০১৮-১৯ আইসিসি টি২০ বিশ্বকাপ ইউরোপ বাছাইপর্ব প্রতিযোগিতার আঞ্চলিক ফাইনালের জন্য তাকে জার্সির দলে রাখা হয়েছিল। জার্সির হয়ে টুয়েন্টি২০ আন্তর্জাতিক (টি২০আই) ক্রিকেটে অভিষেক করেছিলেন ১ জুন ২০১৯ এ গার্নসির বিপরীতে।
জুলাই ২০১৯ এ, কার্লিয়ন জার্সির অনূর্ধ্ব -১৯ ক্রিকেট বিশ্বকাপ বাছাইয়ের প্রতিযোগিতায় দলের অধিনায়ক ছিলেন। ৩১ জুলাই ২০১৯, ফ্রান্সের বিপক্ষে জার্সির নয় উইকেটে জয় লাভ করে, যেখানে কার্লিয়নের স্কোর ছিল ১০৭ রান
২০১৯ সালের সেপ্টেম্বরে, সংযুক্ত আরব আমিরাতের ২০১৯ আইসিসি টি২০ বিশ্বকাপ বাছাইপর্ব প্রতিযোগিতার জন্য তাকে জার্সির স্কোয়াডে অন্তর্ভুক্ত করা হয়েছিল।
আবু সালামা ইবনে আবদিল আসাদ

আবু সালামা ইবনে আবদিল আসাদ আল মাখজুমি মুহাম্মাদ (সঃ) এর একজন সাহাবা বা সঙ্গী ছিলেন । যিনি মুহাম্মাদের (সঃ) ফুফাত ভাই এমনকি দুধভাইও ছিলেন। তিনি মুহাম্মাদের (সঃ) স্ত্রী উম্মে সালামার প্রথম স্বামী ছিলেন। তিনি বদর ও উহুদ যুদ্ধে অংশগ্রহণ করেন।
আবু সালামা নাম মূলনাম আবদুল্লাহ এবং কুনিয়াত বা উপনাম "আবু সালামা" । পিতা আবদুল আসাদ ও মাতা বাররাহ বিনতু আবদিল মুত্তালিব মুহাম্মাদের (সঃ) ফুফু। তিনি আবু লাহাবের দাসী ‘সুওয়াইবা’ এর দুধ পান করেন। আবু সালামার দুই ছেলে সালামা ও উমার এবং দুই মেয়ে যয়নাব ও দুররাহ।
আরকাম ইবন আবিল আরকামের গৃহ থেকে গোপনে দাওয়াতি কাজ করার সময়কালে আবু সালামা মুসলমানদের দলে শামিল হন। তিনি প্রথম দিকের ইসলাম গ্রহণকারী সাহাবাদের মধ্যে অন্যতম। তার স্ত্রী উম্মে সালামাও তার সাথে ইসলাম গ্রহণ করেন।
হাবশায় ভ্রমণকারী প্রথম দলটির সাথে আবু সালামা ও স্ত্রী উম্মে সালামা হিজরত করেন। এই হাবশাতে তাদের কন্যা যয়নাব বিনতু আবি সালামা জন্ম গ্রহণ করেন। কিছুদিন পর তিনি হাবশা থেকে চলে আসেন এবং আবু তালিব ইবনে আবদিল মুত্তালিবের নিরাপত্তায় মক্কায় প্রবেশ করেন। দ্বিতীয়বারও তিনি সস্ত্রীক হাবশায় হিজরত করেন। শেষবার হাবশা থেকে মক্কা প্রত্যাবর্তন করে কিছুদিন পর আবার মদীনায় চলে যান ।
আবু সালামা ইয়াসরিব বাসীদের আকাবার শপথের এক বছর পূর্বে মদীনায় হিজরত করেন। বুখারীর একটি বর্ণনামতে তিনিই মদীনায় গমনকারী প্রথম মুহাজির। আবু সালামার মদীনায় উপস্থিতির দিনটি ছিল মুহাররম মাসের ১০ তারিখ। আমর ইবন আউফের গোত্র পুরো দুই মাস তাকে আতিথ্য দান করেন। মুহাম্মাদ মদীনায় এসে খুসাইমা ইবনে সাবিত আনসারী ও আবু সালামার মাঝে ভাতৃত্ব প্রতিষ্ঠা করেন এবং পৃথক বসবাসের জন্য একখন্ড জমিও দান করেন ।
উম্মে সালামা বলেণ, আমার স্বামী আবু সালামা আমাকে নিয়ে মদিনায় হিজরত করতে গেলে আমার পিতৃ গোত্র বনু মুগীরার লোকজন বাঁধা দিলো ও আমাকে আটকে রাখলো,ফলে আমার স্বামীর গোত্র বনু আবদিল ক্ষেপে গেলো এবং আমার কাছ থেকে আমার কোলের সন্তান সালামাকে কেড়ে নিয়ে গেলো । এবং আমার স্বামী মদিনায় হিজরত করলো । এভাবে আমরা পরস্পর বিচ্ছিন্ন হয়ে গেলাম ।
এভাবে এক এক বছর পরে তারা দয়া পরবশ হলে বনু মুগীরা গোত্র তাকে মদিনা যেতে অনুমতি দিলো এবং বনু আবদিল গোত্র তার সন্তান ফিরিয়ে দিলো । উম্মে সালামা সঙ্গে সঙ্গে মদিনায় রওনা দিলেন, পথিমধ্যে উসমান ইবনে তালহার সাহায্য নিয়ে মদিনায় তার স্বামী আবু সালামা ইবনে আবদিল আসাদ এর নিকট পৌঁছালেন ।
আবু সালমার উপর ‘কাতানের অভিযান' এর দায়িত্ব অর্পিত হয়। ‘কাতান’ একটি পাহাড়ের নাম, এখানে বনু আসাদের বসতি ছিল।
তুলাইহা ও আসাদ ইবন খুওয়াইলিদ গোত্র নিজেরা ও তাদের অন্যান্য গোত্রদেরকে মদীনার বিরুদ্ধে যুদ্ধের জন্য ক্ষেপিয়ে তুলছিলো। এই ঘটনার উপর ভিক্তি করে এই কাতানের অভিযান পরিচালিত হয় । তিনি মুহাজির ও আনসারদের সাহাবাদের সম্মিলিত ১৫০ সদস্য বিশিষ্ট মুজাহিদ টিম বাহিনী গঠন করেন। এবং আবু সালামাকে প্রধান বানিয়ে হিজরী ৪ সনের মুহাররাম/সফর মাসে "‘কাতান’" অভিমুখে যাত্রার নির্দেশ দেন।
আবু সালামা "কাতানের অভিযান" থেকে ফিরলে উহুদ যুদ্ধে তীরবিদ্ধ ক্ষতস্থানে আবার বিষক্রিয়া শুরু হয়। বেশ কিছুদিন অসুস্থ থাকার পর তৃতীয় অথবা চতুর্থ হিজরির জামাদিউল আউয়াল মাসের ৩ তারিখ ইনতিকাল করেন।
আবু সালামা মদীনার উপকন্ঠে "‘আলীয়াহ’" নামক স্থানে মৃত্যুবরণ করেন । তিনি তার বাস স্থান "কুবা" থেকে এসে এখানেই বসতি স্থাপন করেছিলেন। বনী উমাইয়া ইবন যায়িদ এর কূপ -ইয়াসীরা এর পানি দিয়ে তাকে গোসল দেওয়া হয় এবং মদীনাতে তাকে সমাধিস্থ করা হয়।
গুনাইঘর বায়তুল আজগর সাত গুম্বুজ জামে মসজিদ

কুমিল্লা জেলার দেবিদ্বার উপজেলা সদর হতে ২ কিলো মি. দক্ষিণ ও পশ্চিমে উত্তর গুনাইঘর ইউনিয়নের গুনাইঘর গ্রামে অবস্থিত।
২০০২ সাল হতে মসজিদটি নির্মাণ কাজ শুরু হয়ে ২০০৫ সালে নির্মাণ কাজ শেষ হয়। কুমিল্লা - ৪ আসনের বিএনপি র সাংসদ ইন্জিনিয়ার মন্জুরুল আহসান মুন্সীর আর্থিক সহায়তায় মসজিদটি নির্মাণ করেন। নির্মাণ শেষে মসজিদটি উদ্ভোধন করেন বিএনপি সরকারের সাবেক স্বাস্থ্যমন্ত্রী ডঃ খন্দকার মোশারফ হোসেন।
মসজিদটির দৈর্ঘ্য ৪৮ ফুট, প্রস্থ ৩৬ ফুট। ৭ টি গুম্বুজ, ৪ টি সুউচ্চ মিনার রয়েছে। প্রতিটি মিনারের উচ্চতা ৮০ ফুট। ৭ টি গুম্বুজের মধ্যে ৫ টিতে রয়েছে ঝাড়বাতি। মসজিদটি তে মুসুল্লিদের আরাম আয়েস এর জন্য রয়েছে ৬ টি এসি। মসজিদটির ভিতরে শতাধিক মুসুল্লি একসাথে নামাজ পড়তে পারে। আর বারান্দায় অর্থাৎ সামনের স্টাইলস করা জায়গাটিতে দুইশতাধিক মুসুল্লি নামাজ পড়তে পারে। মসজিদের উপর বিভিন্ন রং এর বৈদ্যুতিক বাতির আলোক সজ্জা রয়েছে। যা অনেক দূর থেকে অনেক সুন্দর দেখা যায়। মসজিদে লেখা আল্লাহ শব্দটি রাতের বেলা জ্বল জ্বল করে জ্বলতে থাকে। মসজিদটির পেছনে ফুল ও ফলের বাগান রয়েছে।মসজিদটির ভিতরে ও বাহির অসংখ্য চাদ ও তারা আকা রয়েছে। মসজিদটি নির্মাণের সময় ইট,বাল,সিমেন্ট এর পাশাপাশি চিনামাটি ও স্টাইলস ব্যবহার করা হয়েছে।
নতুন ও পুরাতন পদ্ধতির সংমিশ্রণে অসংখ্য ক্যালিও গ্রাফিতে আকা ব্যতিক্রমধর্মীর নির্মাণ শৈলির নির্মিত এই মসজিদটি। মসজিদটির বৈশিষ্ট্য হলো ক্যালিওগ্রাফি ও নির্মাণ কৌশল।নির্মাণ শৈলীর দিক থেকে এ মসজিদটি সারা বাংলাদেশের হাতে গোনা কয়েকটি মসজিদের মধ্যে একটি। অসংখ্য ক্যালিও গ্রাফিতে আকা ব্যতিক্রম ধর্মী নির্মাণ শৈলী। বাংলাতে ৮ টি ক্যালিও গ্রাফি রয়েছে। আর আরবিতে লেখা রয়েছে কোরআনের চার কুল। মসজিদটির কারুকাজ ও ক্যালিও গ্রাফির দিকে তাকালে তার সৌন্দর্য দেখে সবাই অবাক হতে হয়। কারুকাজ করা হয়েছে মোগল,তুর্কী ও পারস্যের সংমিশ্রণে। কারুকাজের সৌন্দর্য বৃদ্ধির ৩ শত ৫০ মন চিনামাটির টুকরো ও ২ শত ৫০ টি গ্লাস ব্যবহার করা হয়েছে।
মসজিদটি অতি সুন্দরের কারণে দেশের বিভিন্ন জায়গা হতে লোকজন আসে দেখার জন্য। এ মসজিদটি বর্তমানে বাংলাদেশের স্থাপত্য শিল্পের একটি নিদর্শন।
মসজিদটির স্থপতি হলেন শাহিন মালিক
গুয়াদালিমার

গুয়াদালিমার নদী (স্পেনীয় - "Río Guadalimar") হল দক্ষিণ স্পেনের আলবাথেতে প্রদেশ ও খায়েন প্রদেশের মধ্য দিয়ে প্রবাহিত একটি নদী।
গুয়াদালকিবির নদীর এই উপনদীটির জন্ম আলবাথেতে প্রদেশের সিয়েরা দে আলকারাথ পর্বতমালার অন্তর্ভুক্ত লা সালগা শৃঙ্গে (১৭৭০ মিটার)। শুরুতে এই নদীর উৎস ঝর্ণাটি "আরোইয়ো দে তেখো" ("Arroyo de Tejo") নামেই সমধিক পরিচিত। উৎসস্থল ভিয়াভের্দে দে গুয়াদালিমারের কাছাকাছিই আরও বেশ কয়েকটি ঝর্ণার জল একত্রিত হয়ে গুয়াদালিমার নদীটি পুষ্ট হয়ে ওঠে। এরপর আলবাথেতে প্রদেশের দক্ষিণপশ্চিম অঞ্চল থেকে মূলত পশ্চিমমুখে ও কিছুটা দক্ষিণে প্রবাহিত হয়ে খায়েন প্রদেশে প্রবেশ করে। এই যাত্রাপথে তাকে "সিয়েরা দে সেগুরা" পার্বত্যভূমিও অতিক্রম করে যেতে হয়। উৎসমুখ থেকে ১৬৭ কিলোমিটার পাড়ি দিয়ে খায়েন প্রদেশে "খাবালকিন্তো" পৌর অঞ্চলের ৫ কিলোমিটার দক্ষিণে ও "মেনখিবার" গ্রামের কিছুটা পূর্বে নদীটি গুয়াদালকিবির নদীতে গিয়ে পড়ে।
অনেকগুলি ছোট ছোট নদী ও ঝর্ণা এই নদীতে দুইদিক থেকে এসে পড়েছে। ডানদিক থেকে এসে পড়া উল্লেখযোগ্য উপনদীগুলি হল -
অপরদিকে বামদিক থেকে এসে পড়া বিভিন্ন নদী ও ঝর্ণাগুলির মধ্যে উল্লেখযোগ্যগুলি হল -
আগে গুয়াদালিমার নদীর মধ্য ও নিম্নগতিতে দুইপারের বিভিন্ন অংশ আংশিকভাবে পাথরে বাঁধানো ছিল এবং নদীর জল সেচের কাজে ব্যবহৃত হত। এখনও নদীটির জল ঐ অঞ্চলে অলিভ চাষে সেচের কাজে ব্যবহার করা হয়। বর্তমানে এই নদীর গতিপথে বেশ কয়েকটি রিজার্ভার নির্মিত হয়েছে। এরমধ্যে "সিলেস" জলাধারটির জলধারণ ক্ষমতা ৩০৫ লক্ষ কিউবিক মিটার এবং "গিরিবাইলে" জলাধারের ৪৭৫০ লক্ষ কিউবিক মিটার। এই দ্বিতীয় জলাধারটির নিচে ষোড়শ শতাব্দীতে তৈরি "আরিথা সেতু"টি অবস্থিত। এছাড়া এর উপনদী গুয়াদালমেনা ও গুয়াদালেন'এও বাঁধ দিয়ে যে জলাধারগুলি নির্মিত হয়েছে, তাদেরও ধারণ ক্ষমতা যথাক্রমে ৩৪৬০ লক্ষ কিউবিক মিটার ও ১৬৩০ লক্ষ কিউবিক মিটার।
রোমান যুগে এই নদীর নাম ছিল "তাগো", "তাগুস" বা "তুখিও" নদী। তার উৎসস্থলের পর্বতের নামও ছিল "সিয়েরা দে তুখিয়া"। আরবরা এই নদীর নাম দেয় "ওয়াদ আল-ইমার" (الوادي الاحمر), অর্থাৎ লাল জলের নদী (রিও কলোরাদো)। গুয়াদিলমার নদীর জলের অদ্ভুত লালচে রঙই এই নামকরণের কারণ। নদীর বর্তমান নাম এই আরবি নামেরই স্পেনীয় অপভ্রংশ।
আরবিরা এই নদীর উপর কর্তৃত্ব বজায় রাখতে দ্বাদশ শতাব্দীতে নদীর তীরে কাস্তিও দে গিরিবাইলে বলে একটি দুর্গ গড়ে তোলে। ১২২৬/২৭ খ্রিস্টাব্দে এই নদী ও সংলগ্ন এলাকা পুনরায় খ্রিস্টীয়দের দখলে আসে।
ক্রিস্তিন লাগার্দ

ক্রিস্তিন মাদলেন ওদেত লাগার্দ (; আ-ধ্ব-ব: [kʁistin madlɛn ɔdɛt laɡaʁd]; জন্ম ১লা জানুয়ারি ১৯৫৬) একজন ফরাসি আইনজীবী। তিনি ২০১১ সাল থেকে আন্তর্জাতিক মুদ্রা তহবিলের প্রধান হিসেবে ও পরবর্তীতে ব্যবস্থাপনা পরিচালক (প্রধান নির্বাহী কর্মকর্তা) হিসেবে ২০১৯ সালের অক্টোবর পর্যন্ত দায়িত্ব পালন করেন। এরপর তিনি ইউরোপীয় কেন্দ্রীয় ব্যাংকের প্রধান হিসেবে কাজ শুরু করেন।
এর আগে লাগার্দ ফ্রান্স সরকারের জ্যেষ্ঠ মন্ত্রী হিসেবে বিভিন্ন মন্ত্রণালয়ে কাজ করেন। তিনি ২০০৭ থেকে ২০১১ সাল পর্যন্ত ফ্রান্সের অর্থনীতি ও অর্থসংস্থান মন্ত্রী ছিলেন। এর আগে তিনি কৃষি ও মৎস্য মন্ত্রী এবং বাণিজ্যমন্ত্রী হিসেবে দায়িত্ব পালন করেন। লাগার্দ প্রথম নারী হিসেবে বিশ্বের শীর্ষ অর্থনীতিগুলির (জি৮) একটির অর্থমন্ত্রী হন। তিনি আন্তর্জাতিক মুদ্রা তহবিলের প্রথম নারী প্রধান।
কেষ্ট মুখার্জী

কেষ্ট মুখার্জী ( ; ৭ অগাস্ট ১৯০৫- ২ মার্চ ১৯৮২) ছিলেন একজন ভারতীয় চলচ্চিত্র অভিনেতা এবং কৌতুক অভিনেতা। তিনি ভারতের মহারাষ্ট্রের মুম্বইয়ে জন্মগ্রহণ করেছিলেন। তিনি হিন্দি চলচ্চিত্রতে কৌতুক মাতাল চরিত্রে দক্ষতা অর্জন করেছিলেন।
তার সাথে পরিচালক ঋত্বিক ঘটকের খুব ভাল সম্পর্ক ছিল এবং যদিও তিনি হিন্দি চলচ্চিত্রতে কৌতুক মাতালের ভূমিকার জন্য বিখ্যাত ছিলেন তবুও তিনি তার অভিনয়ের দক্ষতার জন্য তাকে "বাড়ি থেকে পালিয়ে" তে একজন প্রতারক, 'অযান্ত্রিক' তে পাগল বা 'নাগরিক' এবং "যুক্তি তক্কো আর গপ্পো" তে খুব ছোট্ট কিন্তু গুরুত্বপূর্ণ ভূমিকা পালন করতে সুযোগ দিয়েছিলেন।
১। মেরে আপনে (১৯৭৫) চলচ্চিত্রে, কেষ্ট মুখার্জী, মীনা কুমারীর এক দীর্ঘ দূর সম্পর্কের আত্মীয় হিসাবে উপস্থিত হন, যিনি তাদের ছেলেকে আয়া হিসাবে দেখাশোনা হাজির হয়েছিলেন, পরিচয় (১৯৭৮), তিনি একদল দুষ্টু বাচ্চাদের গৃহশিক্ষকের ভূমিকায় হাজির হয়েছিলেন, যারা তাকে একটি কচ্ছপের পিঠে মোমবাতি বসিয়ে আতঙ্কিত করে।
২। জাঞ্জির (১৯৭৩), আপ কি কসম (১৯৭৪) এবং শোলে (১৯৭৫) চলচ্চিত্রগুলিতে কেষ্ট মুখার্জীর অভিনয়ের দীর্ঘস্থায়ী ছাপ ফেলে গেছে। তবে ব্যক্তিগত জীবনে তিনি কোনদিনই মদ্য পান করতেন না।
৩। "তিসরি কসম" (১৯৬৬), কেষ্ট মুখার্জী, রাজ কাপুরের সাথে অভিনয় করেছিলেন। "সাধু অর শৈয়তান" এবং পড়োশন (১৯৬৮) চলচ্চিত্রে তিনি ছিলেন কিশোর কুমারের অন্যতম অন্তরঙ্গ বন্ধুর অভিনয় করেছিলেন। মেহমুদের ছবি, "বোম্বে টু গোয়া" তে তার যাত্রীর ভূমিকাটি খুব জনপ্রিয়তা পেয়েছিল।
৪। হৃষীকেশ মুখোপাধ্যায়ের পরিচালিত প্রথম চলচ্চিত্র, 'মুসাফির'(১৯৫৭)-এ কেষ্ট মুখার্জী এক স্ট্রিট ডান্সার চরিত্রে অভিনয় করেছিলেন। তবে অসিত সেন যিনি তাকে "মা অর মমতা (১৯৭০) প্রথমবার একজন মাতালের চরিত্রে অভিনয় করার প্রস্তাব দিয়েছিলেন।
৫। কেষ্ট মুখার্জীর ছেলে বাবলু মুখার্জিও কৌতুক অভিনেতা এবং বেশ কয়েকটি ছবিতে অভিনয়ও করেছেন যেমন দিল। তবে শুষ্মিতা মুখোপাধ্যায় তার কন্যা ছিলেন না এটি একটি ভুল ধারণা রয়েছে অনেকের মধ্যে।
৬। যদিও কেষ্ট মুখার্জী অনেকগুলি চলচ্চিত্র করেছিলেন তবে শোলে (১৯৭৫), জাঞ্জির (১৯৭৩) এবং চুপকে চুপকে (১৯৭৫) তে অভিনয় করার জন্য সবচেয়ে বেশি পরিচিত ছিলেন।
২ মার্চ ১৯৮২ সালে, ভারতের বোম্বাইতে মাত্র ৫৬ বছর বয়সে তার মৃত্যু হয়েছিল।
জাতীয় শিক্ষা দিবস (ভারত)

স্বাধীন ভারতের প্রথম শিক্ষামন্ত্রী মাওলানা আবুল কালাম আজাদের জন্মবার্ষিকী স্মরণে ভারতে জাতীয় শিক্ষা দিবস পালন করা হয়। আবুল কালাম আজাদ ১৫ আগস্ট ১৯৪৭ থেকে ১৯৫৮ সালের ২ ফেব্রুয়ারি অবধি দায়িত্ব পালন করেছিলেন। ভারতের জাতীয় শিক্ষা দিবস প্রতি বছর ১১ নভেম্বর পালিত হয় । 
মানবসম্পদ উন্নয়ন মন্ত্রণালয় ১১ ই সেপ্টেম্বর ২০০৮ এ ঘোষণা করেছিল, "ভারতের এই মহান পুত্রের জন্মদিন উদ্‌যাপনের মন্ত্রণালয় সিদ্ধান্ত নিয়েছে ভারতে শিক্ষাব্যবস্থায় তাঁর অবদানের কথা স্মরণ করে। ২০০৮ সাল থেকে প্রতিবছর ১১ নভেম্বর থেকে এটিকে ছুটি ঘোষণা না করে জাতীয় শিক্ষা দিবস হিসাবে উদযাপিত করা হবে। " দেশের সমস্ত শিক্ষাপ্রতিষ্ঠানে সাক্ষরতার গুরুত্ব এবং শিক্ষার সকল দিকের প্রতি দেশের অঙ্গীকারের স্লোগান, সিম্পোজিয়া, প্রবন্ধ-রচনা, শ্রুতিমধুরতা প্রতিযোগিতা, ব্যানার কার্ড সহ ওয়ার্কশপ ও সমাবেশ করে দিবসটি উদ্‌যাপন করে।
স্বাধীন ভারতে শিক্ষাব্যবস্থার ভিত্তি স্থাপন, এবং এই ক্ষেত্রে দেশের বর্তমান ভূমিকার মূল্যায়ন ও উন্নতিতে আজাদের অবদানকে স্মরণ করার জন্য এই দিনটিকে একটি উপলক্ষ হিসাবেও দেখা হয়।
সেই রেললাইনের ধারে মেঠোপথটার পারে দাঁড়িয়ে

'সেই রেললাইনের ধারে মেঠোপথটার পারে দাঁড়িয়ে' ১৯৮৫ সালে প্রকাশিত বাংলা ভাষায় রচিত একটি দেশাত্মবোধক সঙ্গীত। বাংলাদেশ টেলিভিশনের বিশেষ অনুষ্ঠানের জন্য প্রস্তুতকৃত এই সঙ্গীত বা গানের গীতিকার মোহাম্মদ রফিকউজ্জামান। আহমেদ ইমতিয়াজ বুলবুলের সুর ও সঙ্গীত পরিচালনায় এই গানে কন্ঠে দেন সাবিনা ইয়াসমিন। ১৯৭১ সালে বাংলাদেশের স্বাধীনতা যুদ্ধে যাওয়া সন্তানের জন্য প্রতীক্ষারত এক মায়ের আকুতি এই গানের মূল উপজীব্য।
গীতিকার রফিকুজ্জামানের ছোট ভাই আসাদ(আসাদুজ্জামান) বাংলাদেশের স্বাধীনতা যুদ্ধে যাওয়ার আগে তার মাকে বলে গিয়েছিলেন। আসাদ যুদ্ধে শহিদ হন, কিন্তু তার মা এটা জানতেন না। যশোরের খড়কিতে গীতিকার রফিকুজ্জামানের বাড়ীর পাশে রেললাইন রয়েছে। সেই রেললাইনের পাশে মেঠোপথ ধরে আসাদ যুদ্ধে চলে গিয়েছিলেন। রফিকুজ্জামানের মা প্রায়শই এই কথা বলে আসাদের স্মৃতিচারণ করতেন। মোহাম্মদ রফিকুজ্জামান তার বাস্তব জীবনের প্রেক্ষাপটে এই গীতি রচনা করেন। আহমেদ ইমতিয়াজ বুলবুলকে নিয়ে তিনি এইগানের গীতি রচনা করেছিলেন। প্রথমবার এইগানের প্রেক্ষাপট শুনে সুরকার আহমেদ ইমতিয়াজ বুলবুল আবেগতাড়িত হয়ে পরেছিলেন।
বাংলাদেশ টেলিভিশনের নিজস্ব শব্দ ও সঙ্গীত ধারণের স্টুডিও থাকলেও সাবিনা ইয়াসমিন ও আহমেদ ইমতিয়াজ বুলবুল যৌথ প্রয়াসে সৃষ্ট দেশাত্মবোধক গান গুলি কাকরাইলের ইপসা রেকর্ডিং স্টুডিওতে ধারণ করা হতো। 'সেই রেললাইনের ধারে মেঠোপথটার পারে দাঁড়িয়ে' গানটি ঐ স্টুডিওতে রেকর্ড করা গান গুলির মধ্যে অন্যতম।
১৯৮৫ সালে বাংলাদেশে টেলিভিশনের একটি বিশেষ সঙ্গীতানুষ্ঠানে এই গানটি প্রথম প্রচার করা হয়। সাবিনা ইয়াসমিন নিজ উদ্যোগে বাংলাদেশ টেলিভিশনের জন্য গাওয়া দেশাত্মবোধক গান গুলি সংরক্ষণ ও পুনঃউৎপাদন করেন এবং সাউন্ডটেক-এর ব্যানারে ‘সব ক’টা জানালা খুলে দাও না’ শিরোনামীয় এ্যালবামে এই গান প্রকাশ করেন। ২০১৬ সালের ৩ মে সাউন্ডটেক তাদের আনুষ্ঠানিক ইউটিউব চ্যানেলে এই অ্যালবামটি অবমুক্ত করে।
এই গানটি আহমেদ ইমতিয়াজ বুলবুলের সুর করা অন্যতম জনপ্রিয় গান। সাবিনা ইয়াসমিন এইগান অনেকবার বিভিন্ন অনুষ্ঠানে পরিবেশন করেছেন। সম্প্রচার টেলিভিশনের যুগে এই গানটি অনেক সঙ্গীতানুষ্ঠানে নিয়মিত পরিবেশন করা হয়েছে। নবীন শিল্পীরা এইগান নতুন করে বহুবার পরিবেশন করেছেন।
বেলারুশ ফ্যাশন সপ্তাহ

বেলারুশ ফ্যাশন সপ্তাহ বেলারুশের মিনস্কে বছরে দুবার অনুষ্ঠিত একটি আন্তর্জাতিক ফ্যাশন ইভেন্ট । ২০১০ সালে এই ইভেন্টটির আয়োজন হয়েছিল এবং সেই থেকে পেশাদার যোগাযোগ, সহযোগিতার আলোচনা এবং দেশে এবং বিদেশে এই শিল্পের অবস্থা এবং বিকাশ উপস্থাপনের জন্য ফ্যাশন শিল্পের উৎপাদক, ক্রেতা এবং প্রতিনিধিদের সফলভাবে একত্রিত করা হয়েছে। 
বিএফডাব্লু এর প্রথম মরসুম ২০১০ সালের শুরুর দিকে মিনস্কে অনুষ্ঠিত হয়েছিল এবং এর পর থেকে এটি বেলারুশিয়ান ডিজাইনারগণ তাদের সৃজনশীল সম্ভাবনা প্রদর্শন করার জন্য অনুকূল পরিস্থিতি তৈরি করেছে 
২০১৭ সালে বেলারুশ ফ্যাশন উইক দুটি আন্তর্জাতিক ফ্যাশন ডিজাইনারকে স্বাগত জানিয়েছিল: লন্ডনের লংশা ওয়ার্ড এবং ইতালির যমজ ফ্লোরেন্স 
২০১০ সাল থেকে, "ফ্যাশন পেশাগত" ফোরামটি বেলারুশ ফ্যাশন সপ্তাহের একই সময়ে আয়োজিত হয়। ২০১৭ সালে, ইতালি, জার্মানি, যুক্তরাজ্য, ফ্রান্স এবং কানাডা থেকে দশ শতাধিক বিশেষজ্ঞ সাংবাদিকতা, ডিজিটাল সেক্টর, সামাজিক নেটওয়ার্কের যুগে ব্যবসায়ের সুরক্ষা, বি টু বি বেসিকস এবং ব্র্যান্ড বিকাশের ক্ষেত্রে গুরুত্বপূর্ণ বিষয় নিয়ে আলোচনা করেছেন।
গরুবাথান

গোরুবাথান ভারতের পশ্চিমবঙ্গ রাজ্যের কালিম্পং জেলার একটি সম্প্রদায় উন্নয়ন ব্লক। গরুবাথান তার অনিন্দ্য সুন্দর ভূ-দৃশ্য, নদী, পাহাড়, বন এবং চা বাগানের জন্য পরিচিত যা পর্যটকদের আকর্ষণ করে। পূর্বদিকের পার্শ্ববর্তী দেশ ভুটান, উত্তরে সিকিম রাজ্য, রাচেলা রেঞ্জের ঘন জঙ্গল, পশ্চিমে কালিম্পং ব্লক ১ ও ২ এবং দক্ষিণ খাতে জলপাইগুড়ি জেলার বিস্তৃত সমভূমি অঞ্চল নিয়ে গরুবাথান গঠিত। জনসাধারণের আয়ের প্রধান উৎস হল ফসলাদি যেমন চা, এরিকা বাদাম, বড় এলাচ, ঝাড়ু, আদা, ফলমূল এবং শাকসবজি।
গরুবাথানের নিজস্ব একটি অনন্য ইতিহাস রয়েছে। একসময় এই জায়গাটি লেপচা রাজারা শাসন করতেন। গরুবাথানে গেব্বো আচিয়ক নামে এক লেপচা রাজা ছিলেন, তার জন্ম ও বেড়ে ওঠা গেরুবাথানে লুংসিওলের চিয়াখুং দারায়। ডালিম বস্তির একটি পাহাড়ের চূড়ায় রাজা গেব্বো আচিয়ক নির্মিত "ডালিম দুর্গ"র ধ্বংসাবশেষ রয়েছে। সম্প্রতি, পশ্চিমবঙ্গ সরকার স্থানটি ঐতিহ্য স্থান হিসাবে ঘোষণা করেছে। ‘গোরুবাথান’ নামকরণ কীভাবে হয়েছিল তা এখনও বিতর্কিত। তবে, আগেকার সময়ে এই অঞ্চলের খোলা সমতল জমিতে বিশাল চারণভূমি এবং বিশাল সংখ্যায় গবাদি পশুপালন করার কারণে নিশ্চয়ই স্থানীয় লোকেরা নেপালি ভাষায় জায়গাটিকে গোরুবাথান হিসাবে চিহ্নিত করেছেন। কেউ কেউ বলেন যে, পূর্বের যুগে এই জায়গাগুলিতে গুরুদের (পুরোহিত) আধিপত্য ছিল, তাদের দেবতা এবং অতিপ্রাকৃত শক্তির কারণে, এবং পরবর্তীকালে এই অঞ্চলকে গুরুবাথানকে বলে ডাকতে শুরু করা হয়। এটাও বলা হয় যে, ভুটান থেকে আসা রাখালেরা কালিম্পং হাট বাজারের জন্য প্রচুর পরিমাণে গরু সরবরাহ করত। তারা একদিনের জন্য বর্তমান চেল নদীর তীরে সোমবারে বাজারে থাকত। সেই গরুগুলি ফাগুর ওপর অংশে এবং এর সংলগ্ন অঞ্চলে বিস্তৃত চারণ অঞ্চলে চরে বেড়াত। এভাবেই জায়গাটির নাম গরুবাথান (গরুর পাল) হয়েছিল।
গরুবাথান অবস্থিত। এর গড় উচ্চতা হল ৪১৭  মিটার (১,৩৬৮  ফুট)। এর চারদিক ঘন বনাঞ্চল দ্বারা পরিবেষ্টিত। এখানে আছে নেওড়া উপত্যকা জাতীয় উদ্যান। এখানকার জলবায়ু মাঝারি। এখানে গ্রীষ্মে খুব বেশি গরম পড়ে না এবং শীতের সময়ে খুব বেশি ঠাণ্ডাও থাকে না।
গরুবাথান কালিম্পং জেলার একটি সম্প্রদায় উন্নয়ন ব্লক। গরুবাথান ব্লক ১১টি গ্রাম পঞ্চায়েত নিয়ে গঠিত। এগুলি হল ডালিম, গরুবাথান ১, গরুবাথান ২, পাতেঙ্গোদক, টোডিট্যাংটা, কুমাই, পোখরেবং, সামসিং, অহল্যা, নিম এবং রঙ্গো। এই ব্লকে দুটি থানা রয়েছে: একটি গরুবাথান ও অপরটি জলঢাকা। এই ব্লকের সদর দফতর ফাগুতে। গরুবাথানে জুডিশিয়াল ম্যাজিস্ট্রেট এবং সিভিল জজ আদালত রয়েছে। এই দুটি বিভাগ ২০০৫ সাল থেকে চালু আছে।
কিছুদিন যাবৎ, গরুবাথান একটি গুরুত্বপূর্ণ শিক্ষামূলক কেন্দ্র হিসাবে পরিচিত। এখানে আছে গভর্নমেন্ট জেনারেল ডিগ্রি কলেজ, স্নাতক স্তরে পড়াশুনো করার জন্য। এছাড়াও এখানে সরকারী সাহায্যপ্রাপ্ত বেশ কয়েকটি বিদ্যালয় আছে। এর মধ্যে আছে জুধাবির হায়ার সেকেন্ডারি স্কুল এবং অ্যাম্বিওক হাই স্কুল। বেসরকারী প্রতিষ্ঠানগুলিও এই এলাকায় উচ্চ মানসম্পন্ন শিক্ষা প্রদান করে আসছে।
গরুবাথানে কেবল একটি এবং একমাত্র শহর হল সোমবারে বাজার। এটি চেল নদীর পূর্ব তীরে অবস্থিত। এখানে প্রতি সোমবার সাপ্তাহিক বাজারের আয়োজন করা হয়। 'পশ্চিমবঙ্গ দূর্যোগ ব্যবস্থাপনা পরিকল্পনা'র একটি তথ্যে সোমবারে বাজার প্রতিষ্ঠার বছর হিসাবে ১৯০৫ সালকে উল্লেখ করা হয়েছে। শহরটি জেলার অন্যান্য অংশের সঙ্গে রাস্তা দিয়ে ভালভাবে সংযুক্ত। এটি কালিম্পং শহর থেকে ৯০ কিলোমিটার এবং শিলিগুড়ি থেকে ৫৯ কিলোমিটার দূরে অবস্থিত। নিকটতম রেলস্টেশনটি হল নতুন মাল জংশন স্টেশন এবং নিউ জলপাইগুড়ি রেল স্টেশন। এই স্টেশন দুটি গরুবাথান থেকে যথাক্রমে ১৫  কিলোমিটার এবং ৬৫  কিলোমিটার দূরত্বে অবস্থিত।
কুড়িগ্রাম এক্সপ্রেস

কুড়িগ্রাম এক্সপ্রেস (ট্রেন নং ৭৯৭/৭৯৮) বাংলাদেশ রেলওয়ে কর্তৃক পরিচালিত বাংলাদেশের একটি আন্তঃনগর ট্রেন। এটি ঢাকার কমলাপুর রেলওয়ে স্টেশন ও কুড়িগ্রামের কুড়িগ্রাম রেলওয়ে স্টেশনের মধ্যে চলাচল করে। ট্রেনটি যাত্রাপথে নাটোর, বগুড়া, জয়পুরহাট, দিনাজপুর ও রংপুর জেলাকে সংযুক্ত করেছে।
কুড়িগ্রাম এক্সপ্রেস ঢাকা ও কুড়িগ্রাম জেলার মধ্যে চলাচলকারী প্রথম আন্তঃনগর ট্রেন। ২০১৯ সালের ১৬ই অক্টোবর ট্রেনটি উদ্বোধন করা হয়, এবং এর পরের দিন থেকে ট্রেনটি রেলসেবায় যুক্ত হয়। কুড়িগ্রাম জেলার নাম অনুসারে ট্রেনটির নামকরণ করা হয়। ঢাকা-কুড়িগ্রাম রুটে যাত্রীবাহী ট্রেন হিসেবে একমাত্র কুড়িগ্রাম এক্সপ্রেস চলাচল করে। ট্রেনটির বেজ কমলাপুর রেলওয়ে স্টেশন।
ট্রেনটিতে সাধারণত ৩০০০ শ্রেণীর লোকোমোটিভ ব্যবহার করা হয়। ট্রেনটি লাল-সবুজ রঙের ইন্দোনেশীয় এবং কিছু চাইনিজ সাদা এয়ার ব্রেকের কোচের রেকে ১৪/২৮ লোডে চলে। এটি রংপুর এক্সপ্রেস,লালমনি এক্সপ্রেস,মোহনগঞ্জ, তিস্তা, জামালপুর এক্সপ্রেস এর সাথে রেক শেয়ার করে চলে। ৭৯৭-এর আসন সংখ্যা ৫৯৬টি এবং ৭৯৮-এর আসন সংখ্যা ৬২৬টি।
গণপুর

গণপুর ভারতের পশ্চিমবঙ্গ রাজ্যের বীরভূম জেলার সিউড়ি সদর মহকুমা মহম্মদ বাজার সি ডি ব্লকের একটি পুরানো গ্রাম।
এটি এনএইচ ১৪ (পুরনো নাম্বার এনএইচ ৬০) এর পাশে অবস্থিত। এই গ্রামটিকে "গণপুর সংরক্ষিত শালের বন" চারদিক থেকে ঘিরে রেখেছে। গ্রামের দক্ষিণ দিক দিয়ে একটি সরু খাল বয়ে গেছে।
গণপুর মূলত মোরাম মাটি (লাল মাটি) বিছানো অঞ্চল। গ্রামের চারিদিকে এই শাল বন মোরাম মাটিতে রয়েছে। বনের মধ্যেই বিভিন্ন গ্রাম রয়েছে। সেগুলি হল - উলপাহাড়ি, ঘাগা, চৌবাতা, শাবলা ইত্যাদি। এখানকার গ্রামবাসী, যারা বনের ভেতর বিভিন্ন গ্রামে থাকে, তারা বুঝতে পেরেছে যে তারা "শাল" পাতা দিয়ে তৈরি বাসন (শাল পাতার "থালা"/শাল পাতার "বাটি" ইত্যাদি) বিক্রি করে জীবিকা নির্বাহ করতে পারে। তাই এখানকার গ্রামবাসীদের মূল জীবিকা হয়ে উঠেছে শাল পাতার তৈরী থালা, বাটি ইত্যাদি বিক্রি। জীবিকা নির্বাহের উদ্দেশ্যে তারাই বনের গাছগুলি বাঁচিয়ে রেখেছে।
২০১১ সালের জনগণনা অনুসারে, গণপুরের জনসংখ্যা ছিল ২,৯৬৩ জন, যার মধ্যে ১,৩৪৭ (৫০%) জন পুরুষ এবং ১,৩৫৯ (৫০%) জন মহিলা ছিল। জনসংখ্যায় ৬ বছরের নিচে ছিল ২৫৭ জন। গণপুরে মোট সাক্ষরতার সংখ্যা ছিল ২,০৫৯ (৬ বছরের বেশি জনসংখ্যার ৮৪.০৮%)।
গণপুরে একটি প্রকৌশল শিক্ষা প্রতিষ্ঠান আছে, বাসন্তিকা ইনস্টিটিউট অব ইঞ্জিনিয়ারিং অ্যান্ড টেকনোলজি (পলিটেকনিক)। এখানে ইঞ্জিনিয়ারিংয়ের ডিপ্লোমা কোর্স পড়ানো হয়।
গ্রামে দুটি প্রাথমিক বিদ্যালয় এবং একটি উচ্চ বিদ্যালয় (উচ্চ মাধ্যমিক) রয়েছে। এই বিদ্যালয়গুলি ভালভাবে রক্ষণাবেক্ষণ করা হয় এবং এগুলি নানা আধুনিক সুযোগ-সুবিধা দিয়ে সজ্জিত। উচ্চ মাধ্যমিক বিদ্যালয়ের দুটি বিভাগ আছে, কলা এবং বিজ্ঞান বিভাগ। দুটি বিভাগে প্রায় ৮০০ জন শিক্ষার্থী রয়েছে।
ডেভিড জে ম্যাককাশন গণপুরে ১৮ ও ১৯ শতকের অনেকগুলি ছোট ছোট চার চালা মন্দিরের উল্লেখ করেছেন, যেগুলি ছিল ইঁটের তৈরি এবং তাদের সম্মুখভাগ সমৃদ্ধভাবে খোদাই করা ছিল। তিনি ১৭৬৯ সাল নাগাদ নির্মিত মণ্ডল পরিবারের একটি বিষ্ণু মন্দিরেরও উল্লেখ করেছেন। এটি ছিল একটি আট চালা মন্দির, এবং ইঁট দিয়ে নির্মিত। এর সামনের দিকটি 'ফুলপাথর' দিয়ে সমৃদ্ধভাবে খোদাই করা।
গণপুর সবুজ সংসদ গ্রামীণ পাঠাগার, একটি সরকারী সাহায্যপ্রাপ্ত গ্রন্থাগার, ১৯৮০ সালে প্রতিষ্ঠিত হয়েছে। এটির নিজস্ব পাকা বাড়ি রয়েছে।
২০১৮–১৯ যুক্তরাষ্ট্র ক্রিকেট দলের সংযুক্ত আরব আমিরাত সফর

মার্কিন যুক্তরাষ্ট্র ক্রিকেট দল ২০১৯ আইসিসি বিশ্ব ক্রিকেট লিগ দ্বিতীয় বিভাগ টুর্নামেন্টের আগে দুটি টুয়েন্টি২০ আন্তর্জাতিক (টি২০আই) ম্যাচ খেলতে ২০১৯ সালের মার্চ মাসে সংযুক্ত আরব আমিরাত সফর করেছিল। তারা ছিল প্রথম টি২০ ম্যাচ যা মার্কিন যুক্তরাষ্ট্রে খেলা হয়েছিল, এবং ২০০৪ আইসিসি চ্যাম্পিয়ন্স ট্রফির পর তাদের প্রথম পূর্ণ আন্তর্জাতিক ম্যাচ।
২৮ ফেব্রুয়ারি ২০১৯ তারিখে মার্কিন যুক্তরাষ্ট্র তাদের দলের নামকরণ করেছিল, সৌরভ নেত্রভালকর, যিনি পূর্বে ভারতের রঞ্জি ট্রফিতে মুম্বাইয়ের হয়ে দলের অধিনায়ক ছিলেন। জাভিয়ার মার্শালকেও মার্কিন যুক্তরাষ্ট্রের স্কোয়াডে রাখা হয়েছিল, আগে ওয়েস্ট ইন্ডিজ ক্রিকেট দলের হয়ে ৩৭টি আন্তর্জাতিক ম্যাচ খেলেছেন।
সংযুক্ত আরব আমিরাত তাদের নিয়মিত অধিনায়ক রোহান মুস্তাফাকে সাময়িক বরখাস্ত করার পর মোহাম্মদ নাভিদকে দলের অধিনায়ক হিসেবে ধরে রেখেছে। আহমেদ রাজা এবং রমিজ শাহজাদের সাথে মুস্তাফা দলে ফিরেছেন, যারা আগে বরখাস্ত হয়েছিলেন।
প্রথম খেলা বৃষ্টির কারণে কোনো ফলাফল না হওয়ার পর সংযুক্ত আরব আমিরাত টি২০আই সিরিজ ১–০ ব্যবধানে জিতেছিল।
টি২০আই ম্যাচের পর, মার্কিন যুক্তরাষ্ট্র বনাম সংযুক্ত আরব আমিরাত, সংযুক্ত আরব আমিরাত একাদশ দল এবং ল্যাঙ্কাশায়ার কাউন্টি ক্রিকেট ক্লাবের বিরুদ্ধে সাতটি ৫০-ওভারের ম্যাচ খেলেছিল। শেষের ম্যাচটি ছিল দুই দলের মধ্যে প্রথম ম্যাচ। ১৯০৩ সালে ফিলাডেলফিয়ান ক্রিকেট দল ইংল্যান্ড সফরের পর থেকে ওল্ড ট্র্যাফোর্ডে খেলার পর এটিই প্রথম কোনো আমেরিকান ক্রিকেট দল ল্যাঙ্কাশায়ারে খেলেছিল। মার্কিন যুক্তরাষ্ট্র ৫০ ওভারের ৭টি ম্যাচের মধ্যে ৬টি জিতেছিল, যার মধ্যে পূর্ণ সংযুক্ত আরব আমিরাত জাতীয় দলের বিপক্ষে দুটি জয় রয়েছে।
২০২০ অস্ট্রেলিয়া ক্রিকেট দলের ইংল্যান্ড সফর

অস্ট্রেলিয়া ক্রিকেট দল তিনটি একদিনের আন্তর্জাতিক ও তিনটি টুয়েন্টি২০ আন্তর্জাতিক খেলার জন্য ইংল্যান্ড সফর করে, যা সেপ্টেম্বর ২০২০-এ অনুষ্ঠিত হয়। ওডিআই ম্যাচগুলো হবে নতুন শুরু হওয়া ২০২০-২২ আইসিসি ক্রিকেট বিশ্বকাপ সুপার লীগ প্রতিযোগিতার অংশ। মূলত, ম্যাচগুলি জুলাই ২০২০ সালের অনুষ্ঠিত হওয়ার কথা ছিল, তবে সেপ্টেম্বর ২০২০ সালের ফিরিয়ে নেওয়া হয়েছিল।
৬ষ্ঠ বাচসাস পুরস্কার

৬ষ্ঠ বাচসাস পুরস্কার হল বাংলাদেশ চলচ্চিত্র সাংবাদিক সমিতি কর্তৃক প্রদত্ত বাচসাস পুরস্কারের ষষ্ঠ আয়োজন। ১৯৭৮ সালের চলচ্চিত্রের বিভিন্ন ক্ষেত্রে সেরা অবদানের জন্য এই পুরস্কার প্রদান করা হয়। এই আয়োজনে ১৭ জন বিজয়ীকে পুরস্কার প্রদান করা হয়। "ডুমুরের ফুল" শ্রেষ্ঠ চলচ্চিত্রসহ সর্বাধিক সাতটি বিভাগে পুরস্কার অর্জন করে।
৭ম বাচসাস পুরস্কার

৭ম বাচসাস পুরস্কার হল বাংলাদেশ চলচ্চিত্র সাংবাদিক সমিতি কর্তৃক প্রদত্ত বাচসাস পুরস্কারের সপ্তম আয়োজন। ১৯৭৯ সালের চলচ্চিত্রের বিভিন্ন ক্ষেত্রে সেরা অবদানের জন্য এই পুরস্কার প্রদান করা হয়। এই আয়োজনে জন বিজয়ীকে পুরস্কার প্রদান করা হয়। "সূর্য দীঘল বাড়ী" শ্রেষ্ঠ চলচ্চিত্রসহ সর্বাধিক ৭টি বিভাগে পুরস্কার অর্জন করে।
৮ম বাচসাস পুরস্কার

৮ম বাচসাস পুরস্কার হল বাংলাদেশ চলচ্চিত্র সাংবাদিক সমিতি কর্তৃক প্রদত্ত বাচসাস পুরস্কারের অষ্টম আয়োজন। ১৯৮০ সালের চলচ্চিত্রের বিভিন্ন ক্ষেত্রে সেরা অবদানের জন্য এই পুরস্কার প্রদান করা হয়। এই আয়োজনে ১৮ জন বিজয়ীকে পুরস্কার প্রদান করা হয়। "ঘুড্ডি" শ্রেষ্ঠ চলচ্চিত্রসহ সর্বাধিক ৬টি বিভাগে পুরস্কার অর্জন করে।
রাবেয়া আলীম

রাবেয়া আলীম বাংলাদেশ আওয়ামী লীগের একজন রাজনীতিবিদ। যিনি একাদশ জাতীয় সংসদের সংরক্ষিত নারী আসন-২৩ থেকে নির্বাচিত জাতীয় সংসদ সদস্য।
বেগম রাবেয়া আলীম নীলফামারী জেলার সৈয়দপুর উপজেলায় জন্মগ্রহণ করেন।
বেগম রাবেয়া আলীম ১৯৮৯ সাল থেকে থেকে নীলফামারী জেলা মহিলা আওয়ামী লীগের সভাপতি হিসেবে দায়িত্ব পালন। তিনি সৈয়দপুর উপজেলা আ.লীগের সভাপতিও ছিলেন। তিনি একই সঙ্গে জাতীয় মহিলা সংস্থা নীলফামারীর চেয়ারম্যান ছাড়াও বাংলাদেশ রেডক্রিসেন্ট সোসাইটিসহ বিভিন্ন সামাজিক, সাংস্কৃতিক সংগঠনের সঙ্গে জড়িত রয়েছেন। তিনি একাদশ জাতীয় সংসদের সংরক্ষিত নারী আসন-২৩ থেকে নির্বাচিত জাতীয় সংসদ সদস্য নির্বাচিত হন। জাতীয় সংসদের স্পিকার ড. শিরীন শারমিন চৌধুরী ২০ ফেব্রুয়ারি ২০১৯ সালে তাকে শপথবাক্য পাঠ করান।
রাবেয়া আলীমের স্বামী ১৯৭৩ সালের প্রথম সংসদে রংপুর-৪ আসন (বর্তমান নীলফামারী-৪) থেকে নির্বাচিত সাংসদ মরহুম মু. আলীম উদ্দিন মারা যান ২০১৫ সালে। তিনি তিন মেয়ে ও এক ছেলের জননী।
বাংলাদেশ ডায়াবেটিক সমিতি

বাংলাদেশ ডায়াবেটিক সমিতি বাংলাদেশের একটি অলাভজনক চিকিৎসা সংস্থা। এটি বাংলাদেশের রাজধানী ঢাকায় অবস্থিত অধ্যাপক একে আজাদ খান সমিতির বর্তমান সভাপতি। এটিকে সংক্ষেপে বলা হয় বাডাস। 
বাডাস ১৯৫৬ সালে পূর্ব পাকিস্তানে বাংলাদেশের জাতীয় অধ্যাপক মুহাম্মদ ইব্রাহিম প্রতিষ্ঠা করেছিলেন। সংগঠনটি বহির্মুখী ক্লিনিক হিসাবে সেগুন বাগিচায় শুরু হয়েছিল। ১৯৮০ সালে এটি ডায়াবেটিস রোগীদের উপর একটি বিশেষজ্ঞ গবেষণা হাসপাতাল বারডেম প্রতিষ্ঠা করে। সংস্থাটি বিশ্ব স্বাস্থ্য সংস্থার একটি আঞ্চলিক সহযোগী কেন্দ্র। এটির ৮০ টিরও বেশি স্থানীয় কেন্দ্রের উপস্থিতি রয়েছে। এটি ডায়াবেটিস রোগীদের সম্পর্কে সচেতনতা বাড়ায় এবং চিকিৎসার পরামর্শ এবং স্ক্রিনিং সরবরাহ করে। 
দক্ষিণ-পূর্ব এশিয়ার ডায়াবেটিস গবেষণার জন্য ড্যাব হ'ল বিশ্ব স্বাস্থ্য সংস্থার আঞ্চলিক সহযোগী কেন্দ্র। হাসপাতালটি প্রতিদিন প্রায় ৩০০ জন বহিরাগত রোগীদের সেবা দেয়। এই সংস্থার সাথে সম্পর্কিত রয়েছে প্রায় ৩১০ জন চিকিৎসক, ১৭১ জন প্যারামেডিকস এবং ৫২৩জন নার্স। ডায়াবেটিস রোগীদের চিকিৎসায় দক্ষ জনশক্তি তৈরির জন্য বাংলাদেশ গবেষণা এবং পুনর্বাসন ইনস্টিটিউট প্রতিষ্ঠা করেছে। বারডেম ঢাকা বিশ্ববিদ্যালয়ের স্নাতকোত্তর অনুষদের অধীনে বিভিন্ন মেডিকেল ও স্বাস্থ্য বিজ্ঞান বিভাগে এমফিল, এমডি, পিএইচডি, এবং এমএসের মতো ডিপ্লোমা এবং ডিগ্রি অর্জনের জন্য বিশেষ স্নাতকোত্তর কোর্স পরিচালনা করে থাকে। বাডাস নিয়ন্ত্রিত বারাডেমের বাংলাদেশের জেলা পর্যায়ের ৪২ টি শাখা রয়েছে,উপজেলা পর্যায়ে বাডাস অনুমোদিত "ডায়াবেটিস সমিতি " নামে উপশাখা রয়েছে যার মাধ্যমে ডায়াবেটিসের আধুনিক চিকিৎসা ও সচেতনতা মানুষের দোরগোড়ায় পৌছে যাচ্ছে।
মু. আলীম উদ্দিন

মু. আলীম উদ্দিন (জন্ম: ১৪ ফেব্রুয়ারি ১৯৪০- মৃত্যু: ১৮ আগস্ট ২০১৫) বাংলাদেশ আওয়ামী লীগের রাজনীতিবিদ, মুক্তিযোদ্ধা এবং রংপুর-৪ আসন (বর্তমান নীলফামারী-৪) থেকে নির্বাচিত সাবেক সংসদ সদস্য। তিনি ১৯৭৩ সালের প্রথম জাতীয় সংসদ নির্বাচনে সাংসদ নির্বাচিত হয়েছিলেন।
মু. আলীম উদ্দিন ১৪ ফেব্রুয়ারি ১৯৪০ সালে ব্রিটিশ ভারতের বেঙ্গল প্রেসিডেন্সির (বর্তমান বাংলাদেশ) নীলফামারী জেলার সৈয়দপুর উপজেলায় জন্মগ্রহণ করেন। তার পিতা শহীদ ডাঃ বদিউজ্জামান ও মাতা আঞ্জেমা খাতুন।
মু. আলীম উদ্দিন ১ জানুয়ারি ১৯৬৬ সালে নীলফামারী জেলা ছাত্রলীগের প্রতিষ্ঠাতা সভাপতি নির্বাচিত হন। তিনি সৈয়দপুর ছাত্রলীগেরও সভাপতি ছিলেন। ৭ মার্চ ১৯৭১ সালে রেসকোর্স ময়দানে শেখ মুজিবের দেয়া ভাষণে সরাসরি অংশগ্রহণ করেছিলেন তিনি। আলিম উদ্দিন ছয় নম্বর সেক্টর থেকে মুক্তিযুদ্ধে অংশ গ্রহণ করেন। ১২ এপ্রিল ১৯৭১ সালের পাকসেনাদের গুলিতে নিহত হন তার পিতা ডাঃ বদিউজ্জামান। ১৯৭৩ সালে তৎকালিন রংপুর-৪ আসন (বর্তমান নীলফামারী-৪) থেকে সংসদ সদস্য নির্বাচিত হন। ১৯৭৭ সালে তিনি জাতীয় শ্রমিক লীগের কেন্দ্রীয় সভাপতি নির্বাচিত হয়ে ১৯৮৫ সাল পর্যন্ত দায়িত্ব পালন করেন। ১৯৮৬ সালে সৈয়দপুর আওয়ামী লীগের সভাপতি নির্বাচিত হয়ে ৩ বছর দায়িত্ব পালন করেন। 
মু. আলীম উদ্দিন ১৮ আগস্ট ২০১৫ সালে হৃদরোগে আক্রান্ত হয়ে নীলফামারীর সৈয়দপুর উপজেলা শহরের নতুন বাবুপাড়া মহল্লার নিজ বাসভবনে মৃত্যুবরণ করেন। মৃত্যুকালে তার বয়স হয়েছিলো ৭৫ বছর। তিনি স্ত্রী রাবেয়া আলীম (একাদশ জাতীয় সংসদের সংরক্ষিত নারী আসন-২৩ থেকে নির্বাচিত জাতীয় সংসদ সদস্য) ও একমাত্র ছেলে ইঞ্জিনিয়ার মোঃ রাশিদুজ্জামান রাশেদ ও তিন মেয়ে সহ অসংখ্য গুণগ্রাহী রেখে গেছেন।
তামান্না নুসরাত (বুবলী)

তামান্না নুসরাত (বুবলী) বাংলাদেশ আওয়ামী লীগের একজন রাজনীতিবিদ। যিনি একাদশ জাতীয় সংসদের সংরক্ষিত নারী আসন-২৪ থেকে মনোনীত জাতীয় সংসদ সদস্য।
বুবলী নরসিংদী জেলা আওয়ামী লীগের মহিলা বিষয়ক সম্পাদক। তিনি একাদশ জাতীয় সংসদের সংরক্ষিত নারী আসন-২৪ থেকে আওয়ামী লীগ মনোনীত জাতীয় সংসদ সদস্য। জাতীয় সংসদের স্পিকার ড. শিরীন শারমিন চৌধুরী ২০১৯ সালের ২০ ফেব্রুয়ারি তাকে শপথবাক্য পাঠ করান।
বুবলী ১৯৮৪ সালের মার্চ মাসের ১ তারিখে নরসিংদী জেলায় জন্মগ্রহণ করেন। তার মাতার নাম আরাফাত খানম। তার স্বামী লোকমান হোসেন নরসিংদী পৌরসভার সাবেক চেয়ারম্যান ও মেয়র। জেলা আওয়ামী ছাত্র লীগের সাধারণ সম্পাদক ও শহর আওয়ামী লীগের সাধারণ সম্পাদক ছিলেন। ২০১১ সালে লোকমান হোসেন সন্ত্রাসী হামলায় নিহত হন।
উন্মুক্ত বিশ্ববিদ্যালয়ের অধীনে নরসিংদী সরকারি কলেজে বিএ পাস পরীক্ষায় ভাড়াটে ছাত্রী দিয়ে প্রক্সি পরীক্ষা দিতে গিয়ে ধরা পড়ে আলোচনা-সমালোচনার মুখে কলেজ কর্তৃপক্ষ তার সব পরীক্ষা বাতিল করে এবং পরীক্ষা থেকেও তাকে বহিষ্কার করা হয়। এর সূত্র ধরে ২০১৯ সালের ২২ নভেম্বর তাকে নরসিংদী জেলা আওয়ামী লীগ থেকে বহিস্কার করা হয়।
বরুণ মজুমদার

বরুণ মজুমদার (৯ সেপ্টেম্বর ১৯৪২ – ১৪ অক্টোবর ২০১৯) একজন ভারতীয় সাংবাদিক, সংবাদ পাঠক, লেখক ও শিক্ষক ছিলেন। সাহিত্য ও শিক্ষায় অবদানের জন্য তাকে ২০১১ সালে তাকে পদ্মশ্রী প্রদান করেছিল ভারত সরকার।
বরুণ মজুমদার ১৯৪২ সালের ৯ সেপ্টেম্বর জন্মগ্রহণ করেন। ১৯৬৫ সালে তিনি কলকাতা বিশ্ববিদ্যালয় থেকে সাংবাদিকতায় স্নাতকোত্তর ডিগ্রি লাভ করেন।
বরুণ মজুমদার দশ বছর "দৈনিক বসুমতী" পত্রিকায় সাংবাদিকতা করেছেন। ১৯৭১ সালে মুক্তিযুদ্ধের সময় তিনি যুদ্ধকালীন প্রতিনিধি হিসেবে বাংলাদেশে কাজ করেছেন। এছাড়া তিনি আকাশবাণী কলকাতায় সাংবাদিক ও সংবাদ পাঠক হিসেবে কাজ করেছেন।
বরুণ মজুমদার শিক্ষকতা ও সাহিত্যচর্চার সাথেও যুক্ত ছিলেন। তিনি পঞ্চাশটিরও অধিক গ্রন্থ রচনা করেছেন। তিনি বাজেশিবপুর বি কে পাল ইন্সটিটিউটে শিক্ষকতা করেছেন। এছাড়া, তিনি ইন্দিরা গান্ধী রাষ্ট্রীয় মুক্ত বিশ্ববিদ্যালয় ও মেদিনীপুর কলেজের প্রভাষক ছিলেন। সাহিত্য ও শিক্ষায় অবদান রাখার জন্য তিনি ২০১১ সালে পদ্মশ্রী লাভ করেন।
বরুণ মজুমদার ২০১৯ সালের ১৪ অক্টোবর মৃত্যুবরণ করেন।
আদর্শ-গেজ রেলপথ

আদর্শ-গেজ রেলপথ হচ্ছে ১,৪৩৫ মি.মি. প্রশস্ত ট্রাক গেজের রেলপথ। একে স্টিফেনসন গেজ (জর্জ স্টিফেনসনের নাম অনুসারে), আন্তর্জাতিক গেজ, ইউআইসি গেজ, ইউনিফর্ম গেজ, নরমাল গেজ ও ইউরোপিয়ান গেজ (ইউরোপে) নামেও ডাকা হয়। আদর্শ গেজ বিশ্বের সবচেয়ে বেশি ব্যবহৃত ট্র্যাক গেজ। এটি সারাবিশ্বে প্রায় ৫৫% রেলপথে ব্যবহৃত হয়। রাশিয়া, ফিনল্যান্ড, পর্তুগাল ও উজবেকিস্তান ব্যতীত সকল দেশের উচ্চগতির রেলপথে এই গেজ ব্যবহৃত হয়।
সারাবিশ্বে আদর্শ গেজে দুটি রেলের ভেতরের দিকের অংশের মধ্যবর্তী দূরত্ব ১৪৩৫ মি.মি. নির্ধারিত করা হয়েছে। তবে যুক্তরাষ্ট্রে ও কিছু ঐতিহ্যবাহী ব্রিটিশ রেলপথে এর ব্যতিক্রম দেখা যায়, যেখানে এই দূরত্বকে ইউ.এস. কাস্টমারি একক বা ইম্পেরিয়াল একক দ্বারা প্রকাশ করা হয় "চার ফুট সাড়ে আট ইঞ্চি" হিসেবে।
রেলপথের বিকাশ ও প্রসার হওয়ার সাথে সাথে যেসব প্রধান সমস্যা দেখা যায়, তার মধ্যে একটি হলো ট্র্যাক গেজ (রেলদ্বয়ের ভেতরের দিকের মধ্যে দূরত্ব বা প্রস্থ) নির্বাচন। বিভিন্ন রেলপথ বিভিন্ন গেজ ব্যবহার করত, এবং যেখানে ভিন্ন গেজের রেলপথ মিলিত হতো, যেখানে "গেজ ব্রেক" দেখা দিতো। তখন এক গেজের ট্রেন থেকে লোড নিয়ে আরেক গেজের ট্রেনে স্থানান্তর করতে হতো যা একটি সময়সাপেক্ষ ও ব্যয়বহুল প্রক্রিয়া। এই সমস্যার সমাধানের জন্য বিশ্বের একটি বৃহৎ অংশ আদর্শ-গেজ রেলওয়ে ব্যবহার করা শুরু করে।
নার্গিস রহমান

নার্গিস রহমান বাংলাদেশ আওয়ামী লীগের একজন রাজনীতিবিদ। যিনি একাদশ জাতীয় সংসদের সংরক্ষিত নারী আসন-২৫ থেকে নির্বাচিত জাতীয় সংসদ সদস্য।
নার্গিস রহমান গোপালগঞ্জ জেলার মুকসুদপুর উপজেলার গোবিন্দপুর ইউনিয়নের শালিনা বক্সা গ্রামে জন্মগ্রহণ করেন।
নার্গিস রহমান ঢাকা মহানগর (দক্ষিণ) মহিলা আওয়ামী লীগের সাধারণ সম্পাদক হিসেবে দায়িত্ব পালন করছেন। তিনি একাদশ জাতীয় সংসদের সংরক্ষিত নারী আসন-২৫ থেকে নির্বাচিত জাতীয় সংসদ সদস্য নির্বাচিত হন। জাতীয় সংসদের স্পিকার ড. শিরীন শারমিন চৌধুরী ২০ ফেব্রুয়ারি ২০১৯ সালে তাকে শপথবাক্য পাঠ করান।
লক্ষ্মণরেখা

লক্ষ্মণরেখা (সংস্কৃত ভাষায় দেবনাগরী লিপিতে:लक्ष्मणरेखा) বা রাম-অনুজ লক্ষ্মণের দ্বারা অঙ্কিত রেখা। মূল বাল্মিকী রামায়ণের বাইরে পরবর্তীকালে একাধিক আঞ্চলিক ভাষায় ভিন্ন ভিন্ন ধ্রুপদীতে রচিত হয়, এই আঞ্চলিক রামায়ণগুলির কিছু সংস্করণে এই লক্ষ্মণরেখার উল্লেখ পাওয়া যায়। লক্ষ্মণ তার জ্যেষ্ঠ ভ্রাতা ও ভ্রাতাপত্নীর সহিত বর্তমান মহারাষ্ট্রের নাশিক শহরের অনতিদূরে দণ্ডকারণ্যের পঞ্চবটী অঞ্চলের নিকট কুটির নির্মাণ করে বাস করতেন। উক্ত কুটিরটিকে বেষ্টন করে লক্ষ্মণের দ্বারা অঙ্কিত রেখাটিই লক্ষ্মণরেখা নামে পরিচিত। লক্ষ্মণ তার অগ্রজ রামের সন্ধানে কুটীর থেকে দূরবর্তী স্থানে যাওয়ার পূর্বে সীতাকে সুরক্ষিত রাখার উদ্দেশ্যে এই রেখাটি তৈরী করেছিলেন। উত্তর ভারতের বহুল প্রচলিত বাল্মীকি রামায়ণের রামচরিতমানস সংস্করণটিতে অরণ্যকাণ্ডে এইরূপ লক্ষ্মণরেখা বা ঐজাতীয় কোনো কাহিনীর উল্লেখ পাওয়া যায় না। বাল্মীকি রচিত মূল রামায়ণেও লক্ষ্মণরেখার উল্লেখ নেই। তবে রামচরিতমানসে লঙ্কাকাণ্ডের ৩৫.১ নম্বর শ্লোকে লক্ষ্মণরেখার কথা রয়েছে। কাহিনী অনুযায়ী, মন্দোদরী তার স্বামী রাবণের বীরত্বের ওপর প্রশ্ন তুলে তাকে তিরস্কার ও লাঞ্ছনা করে বলেছিলেন যে, তার এমনই শৌর্যপ্রতাপ এবং তার ভীমশক্তির এমনই কদর যে সে সামান্য এক ভিক্ষুকরূপী বনচারী তথা রামানুজ লক্ষ্মণের পর্ণকুটীরের চারিধারে করা সামান্য রেখা অতিক্রম করতেও অপারগ। স্বামীর প্রতি তার এই মন্তব্য ছিলো নিতান্তই রূপকধর্মী এবং দম্ভভেদী।
গল্প অনুসারে, পর্ণকুটীরের সামনে ঘোরাঘুরি করতে থাকা সোনার গাত্রবর্ণ যুক্ত উজ্জ্বল একটি হরিণ দেখে সীতার হৃদয় নন্দনিত হয়ে ওঠে এবং স্বামী রামের নিকট ওটিকে কাছ থেকে একবার দেখার মনষ্কামনা প্রকাশ করেন। রাম হরিণটিকে দেখে কিঞ্চিত বিচলিত হন ও সন্দেহ প্রকাশ করে সীতাকে এই ইচ্ছা ত্যাগ করতে বলেন। তাসত্ত্বেও সীতা রামের কাছে অনুরোধ করলে তিনি সোনার হরিণটিকে ধরার জন্য তার পিছু নেয়৷।হরিণটি ছিলো আসলে ছদ্মবেশী রাক্ষস মারীচ, যিনি রাবণের আদেশানুসারে রাম ও লক্ষ্মণকে কুটীরের থেকে দূরবর্তী স্থানে নিয়ে যাওয়ার জন্য ছদ্মবেশ ধরেছিলেন। বেশ কিছু সময় অতিবাহিত হওয়ার পরও তিনি ফেরত না এলে সীতা চিন্তিত হয়ে পড়েন এবং লক্ষ্মণকে খুঁজতে যাবার নির্দেশ দেন। লক্ষ্মণ তাতে কর্ণপাত করেন না। পরে মারীচ বাণের আঘাত পেয়ে রামের স্বর নকল করে চিৎকার করলে সীতার দুঃখ দেখতে না পেয়ে লক্ষণ অন্বেষণের ইচ্ছা প্রকাশ করেন। পারিপার্শ্বিক পরিবেশ বিবেচনা করে লক্ষ্মণ সীতাসহ পর্ণকুটীরের চারিধারে একটি রেখা অঙ্কিত করেন। রাম, সীতা ও স্বয়ং লক্ষ্মণ ব্যতীত অন্য কোনো ব্যক্তি সেই রেখা অতাক্রম করতে গেলে সেই রেখা থেকে অগ্নি নিঃসৃৃত হবে এবং তাকে অগ্নিদগ্ধ ও ভষ্মীভূত করবে। রামের অনুসন্ধানে লক্ষ্মণ কুটীর থেকে দূরে রওনা দিলে সেই সুযোগ বুঝে লঙ্কার রাক্ষস রাজা রাবণ ব্রাহ্মণ ভিক্ষুকের ছদ্মবেশে সীতার নিকট উপস্থিত হয়ে ভিক্ষা প্রার্থনা করেন। রাবণের ছলনা বুঝতে না পেরে অসন্দিগ্ধ মনে ভুলবশত লক্ষণরেখা অতিক্রম করে রাবণকে ভিক্ষা দিতে গেলে রাবণ সীতাকে অপহরণ করে নিজের পুষ্পক রথে তুলে নিজের রাজধানীর উদ্দেশ্যে রওনা হন।
খড়িবোলি ভাষাতে রচিত রাধেশ্যাম রামায়ণে উল্লেখ রয়েছে যে, সীতা অমনোযোগীভাবে লক্ষ্মণ রেখা টপকে যান কারণ ভারতীয় রীতি-নীতি অনুসারে আগত অতিথি দেবতুল্য তথা অতিথি দেবো ভবঃ। ভিক্ষুকরূপে আগত ব্রাহ্মণ ছিলো তার কাছে অতিথিস্বরূপ। রাবণ ঐ রেখা টপকে ভেতরে আসতে বাধাপ্রাপ্ত হন। তখন তিনি গৃৃৃহকত্রীকে বলেন যে তার স্বাধীন ইচ্ছাশক্তি ব্যতীত প্রবেশ সম্ভব না তাই তিনিই যেন রেখা টপকে তাকে ভিক্ষা দেন।
বর্তমান ভারতীয় ভাষায় কথোপকথনে লক্ষ্মণরেখা বলতে কঠোর দেশাচার বা আইনবিধির কথা বোঝানো হয়ে থাকে, যা ভঙ্গ করা কারো উচিত নয়।
স্বরা ভাস্কর

স্বরা ভাস্কর ভারতের একজন অভিনেত্রী যিনি মূলত হিন্দি চলচ্চিত্র কাজ করেছেন। স্বরা মূলত বলিউডে সাপোর্টিং রোলে অভিনয়ের জন্য পরিচিত এবং কিছু ইন্ডেপেন্ডেন্ট ফিল্মে তিনি স্টারিং রোলে অভিনয় করেছেন; তিনি দুটি স্ক্রিন পুরস্কার এবং তিনবার ফিল্মফেয়ার এ্যাওয়ার্ডের জন্য মনোনয়নপ্রাপ্ত।
দিল্লীতে জন্মগ্রহণকারী স্বরার বাবা ভারতীয় নৌবাহিনীতে চাকরি করতেন। দিল্লীতে বড় হওয়া স্বরা দিল্লী বিশ্ববিদ্যালয় এবং জওহরলাল নেহরু বিশ্ববিদ্যালয়ে পড়াশোনা করেছেন। ২০০৯ সালে "মাদোলাল কিপ ওয়াকিং" নামের একটি ব্যর্থ চলচ্চিত্রের মাধ্যমে তার অভিনয় ক্যারিয়ার শুরু হয়েছিলো। ২০১১ সালের চলচ্চিত্র "তনু ওয়েডস মনু"তে অভিনয় করে (সাপোর্টিং রোলে) স্বরা আলোচনায় আসেন; চলচ্চিত্রটি মাধবন এবং কঙ্গনা রানাউত অভিনীত একটি ব্যবসাসফল চলচ্চিত্র ছিলো। চলচ্চিত্রটির জন্য স্বরা ফিল্মফেয়ার এ্যাওয়ার্ড নমিনেশন পেয়েছিলেন।
২০১৩ সালের "রাঞ্ঝনা" চলচ্চিত্রের জন্যও স্বরা ফিল্মফেয়ার পুরস্কার মনোনয়ন পেয়েছিলেন। এরপর তনু ওয়েডস মনুর সিক্যুয়েল এবং "প্রেম রতন ধন পায়ো" তে স্বরার অভিনয় প্রশংসিত হয়। "ভিরে দি ওয়েডিং" চলচ্চিত্রে স্বরা একটি স্বমেহনের দৃশ্যে অভিনয় করেছিলেন।৬’ই জানুয়ারি ২০২৩’এ পলিটিক্যাল অ্যাকটিভিস্ট ফাহাদ আহমেদের সাথে বিয়ে করেন। ফাহাদ আহমেদ তিনি সমাজবাদী পার্টির সাথে যুক্ত রয়েছেন।
২০১৯ ম্যান বুকার পুরস্কার

২০১৯ কল্পনার জন্য ম্যান বুকার পুরস্কার ঘোষণা করা হয় ২০১৯ সালের ১৪ই অক্টোবর। ১৩ টি বইয়ের ম্যান বুকার দীর্ঘ তালিকা ঘোষণা করা হয় ২৩ জুলাই, এবং তা আরও সংকুচিত করে ৩রা সেপ্টেম্বরে ৬টি বইয়ের সংক্ষিপ্ত তালিকা তৈরী করা হয়। পুরস্কারটি "দ্য টেস্টামেন্টসের" জন্য মার্গারেট অ্যাটউড এবং "গার্ল, উইমেন, আদারের" জন্য বার্নারডাইন ইভারিস্টোকে যৌথভাবে প্রদান করা হয়। যৌথভাবে পুরস্কার প্রদানকে নিষিদ্ধ করে নিয়ম করার পরও ১৯৯২ সালের পর এটিই প্রথম, যেখানে দুইজন বিজেতাকে যৌথভাবে পুরস্কৃত করা হয়।
নিক কুক

নিকোলাস গ্রান্ট বিলসন নিক কুক (; জন্ম: ১৭ জুন, ১৯৫৬) লিচেস্টার এলাকায় জন্মগ্রহণকারী প্রথিতযশা ও সাবেক ইংরেজ আন্তর্জাতিক ক্রিকেটার ও আম্পায়ার। বর্তমানে তিনি ইসিবি কর্তৃক পেশাদারী পর্যায়ে আম্পায়ারের দায়িত্ব পালন করছেন। ইংল্যান্ড ক্রিকেট দলের অন্যতম সদস্য ছিলেন তিনি। ১৯৮৩ থেকে ১৯৮৯ সময়কালে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ইংরেজ কাউন্টি ক্রিকেটে নর্দাম্পটনশায়ার ও লিচেস্টারশায়ার দলের প্রতিনিধিত্ব করেন। দলে তিনি মূলতঃ স্লো লেফট-আর্ম অর্থোডক্স বোলার হিসেবে খেলতেন। এছাড়াও, ডানহাতে নিচেরসারিতে কার্যকরী ব্যাটিংশৈলী উপস্থাপন করেছেন ‘বিস্ট’ ডাকনামে পরিচিত নিক কুক।
১৯৭৮ সাল থেকে ১৯৯৪ সাল পর্যন্ত নিক কুকের প্রথম-শ্রেণীর খেলোয়াড়ী জীবন চলমান ছিল। আধুনিককালের দুর্লভ ইংরেজ ফিঙ্গার স্পিনার হিসেবে আবির্ভূত হয়েছিলেন। ঘরোয়া পর্যায়ের ক্রিকেটে লিচেস্টারশায়ার দলের পক্ষে খেলেছেন। এরপর তিনি নর্দাম্পটনশায়ারের সাথে চুক্তিবদ্ধ হন।
স্লো লেফট আর্ম অর্থোডক্স স্পিন বোলার ও নিচেরসারিতে ডানহাতে ব্যাটিংকারী নিক কুক ১৯৭৮ থেকে ১৯৯৪ সাল পর্যন্ত প্রথম-শ্রেণীর ক্রিকেট ও লিস্ট এ ক্রিকেটে অংশ নিয়েছেন। লাটারওয়ার্থ গ্রামার স্কুলে অধ্যয়ন করেন।
সমগ্র খেলোয়াড়ী জীবনে পনেরোটি টেস্ট ও তিনটি একদিনের আন্তর্জাতিকে অংশগ্রহণ করেছেন। ১১ আগস্ট, ১৯৮৩ তারিখে লর্ডসে সফরকারী নিউজিল্যান্ড দলের বিপক্ষে টেস্ট ক্রিকেটে অভিষেক ঘটে তার। ২৪ আগস্ট, ১৯৮৯ তারিখে ওভালে অস্ট্রেলিয়া দলের বিপক্ষে সর্বশেষ টেস্টে অংশ নেন তিনি।
ফিল এডমন্ডস গাড়ি থেকে নামার সময়ে পিঠে আঘাত পান ও আর স্বীয় ক্রীড়াশৈলী মেলে ধরতে পারেননি। ফলশ্রুতিতে এ শূন্যতা পূরণে নিউজিল্যান্ডের বিপক্ষে আন্তর্জাতিক ক্রিকেটে অঙ্গনে অভিষেক ঘটে নিক কুকের।
প্রথম চার টেস্টে ৩২ উইকেট পান। তন্মধ্যে চারবার ইনিংসে পাঁচ-উইকেট পেয়েছিলেন তিনি। এছাড়াও, টেস্ট ক্রিকেট অভিষেকে পাঁচ-উইকেট পেয়েছিলেন তিনি। তন্মধ্যে, ১৯৮৩-৮৪ মৌসুমে করাচীতে স্বাগতিক পাকিস্তানের বিপক্ষে দুইবার পাঁচ-উইকেট লাভসহ ৮৩ রান খরচায় ১১ উইকেট নিয়ে খেলায় সেরা বোলিং পরিসংখ্যান দাঁড় করান। কিন্তু ঐ চার টেস্টে ১৭ গড়ে ৩২ উইকেট লাভের পর নিজেকে হারিয়ে ফেলেন। তবে, পরবর্তী এগারো টেস্টে ৫৬.৭৫ গড়ে মাত্র ২০ উইকেট সংগ্রহ করতে পেরেছিলেন। ফলশ্রুতিতে, দলের বাইরে তাকে রাখা হয়। সর্বমোট ৫২ উইকেট সংগ্রহের জন্যে তাকে ৩২.৪৮ গড়ে রান খরচ করতে হয়েছিল। অন্যদিকে, তুলনান্তে জন এম্বুরির অংশগ্রহণকৃত ৬৪ টেস্টে ছয়বার পাঁচ-উইকেট পেয়েছিলেন।
১৯৮৯ সালে ওল্ড ট্রাফোর্ড তার বলে সুইপ মেরে ডেভিড বুন জয়সূচক রান তুলে অ্যাশেজ করায়ত্ত করেন।
ক্রিকেট খেলা থেকে অবসর গ্রহণের পর আম্পায়ারের দায়িত্ব পালনে অগ্রসর হন। নভেম্বর, ২০০৮ সালে ইসিবি কর্তৃক ২০০৯ সালের পূর্ণাঙ্গ মৌসুমের জন্যে আম্পায়ার হিসেবে অন্তর্ভুক্ত হন।
ইদুক্কি জেলা

ইদুক্কি জেলা ভারতের কেরালা রাজ্যের ১৪টি জেলার একটি জেলা। এটি ১৯৭২ সালের ২৬ ফেব্রুয়ারি কোট্টায়াম জেলাকে ভেঙে তৈরি করা হয়। সে সময় এ জেলার সদরদপ্তর ছিল কোট্টায়াম। ১৯৭৬ সালে তা পাইনাভু শহরে স্থানান্তরিত হয়। ইদুক্কি জেলা কেরালাতে পশ্চিম ঘাটে অবস্থিত। এটি কেরালার ২য় বৃহৎ জেলা হলেও এ জেলার জনসংখ্যার ঘনত্ব খুব কম। ইদুক্কি জেলায় একটি বিশাল সংরক্ষিত বনাঞ্চল এলাকা আছে; জেলার আয়তনের অর্ধেকেরও বেশি বন দ্বারা আচ্ছাদিত। শহুরে এলাকায় জনবসতি বেশি থাকলেও গ্রামে জনসংখ্যা খুবই কম। ইদুক্কি জেলা মরিচ চাষের জন্য বিখ্যাত।
জেলার নাম তামিল ও মালেয়ালাম শব্দ ইদুক্কু থেকে এসেছে, যার অর্থ হচ্ছে সংকীর্ণ গর্জ।
ইদুক্কি জেলার মোট আয়তন ৪,৩৫৮ বর্গকিলোমিটার (১,৬৩৮ বর্গ মাইল) এবং এটি কেরালার দ্বিতীয় বৃহত্তম জেলা (বৃহত্তম হচ্ছে পালঘাট জেলা)। জেলার মোট আয়তনের ৯৭ শতাংশই পাহাড় পর্বত ও বনজঙ্গলে ঘেরা। ইদুক্কি জেলা পাঁচটি তালুকে বিভক্ত।
আনামুরি হল ইদুক্কি জেলা এবং কেরালার তথা দক্ষিণ ভারতের সর্বোচ্চ স্থান। আনামুরি এবং মীসপুলিমালা হিমালয়ের দক্ষিণে ভারতের সর্বোচ্চ দুটি শৃঙ্গ। আনামুরি দেবিকুলাম তালুকের আদিমালী ব্লকের কট্টমপুঝা পঞ্চায়েতের কান্নান দেওয়ান গ্রামে অবস্থিত। জেলায় ৩০টির‌ও বেশি শৃঙ্গ রয়েছে যেগুলোর উচ্চতা ২০০০ মিটারের (৬৬০০ ফুট) বেশি। পেরিয়ার, থোডুপুজার, মুথিরপুজ্জায়ার এবং থালায়য়ার জেলার গুরুত্বপূর্ণ নদী।
জেলাটির উত্তর-পশ্চিম দিকে রয়েছে এর্নাকুলাম জেলা, পশ্চিম দিকে রয়েছে কোট্টায়ম জেলা, দক্ষিণ দিকে রয়েছে পত্তনমতিট্টা জেলা, উত্তর দিকে রয়েছে তামিলনাড়ু রাজ্যের কোয়েম্বাটুর ও তিরুপুর জেলা, উত্তর-পূর্ব দিকে রয়েছে দিন্দিগুল জেলা, পূর্ব দিকে রয়েছে তেনি জেলা এবং দক্ষিণ-পূর্ব দিকে রয়েছে বিরুধনগর ও তেনকাশী জেলা।
২০১১ সালের ভারতীয় জনগণনা অনুযায়ী এ জেলার মোট জনসংখ্যা ছিল ১,১০৭,৪৫৩ জন। জনসংখ্যার ভিত্তিতে এটি ভারতের ৬৪০টি জেলার মধ্যে ৪১৬তম জেলা। এ জেলায় জনসংখ্যার ঘনত্ব প্রতি বর্গকিলোমিটারে ২৫৪ জন (প্রতি বর্গমাইলে ৬৬০ জন)। ২০০১-২০১১ এর দশকে এই জেলায় জনসংখ্যা বৃদ্ধির হার ছিল ১.৯৩% শতাংশ। লিঙ্গ অনুপাত প্রতি ১০০০ পুরুষের বিপরীতে ১০০৬ জন নারী রয়েছে। স্বাক্ষরতার হার ৯২.২ শতাংশ।
২০১১ সালের তথ্য অনুযায়ী ইদুক্কি জেলার মোট জনসংখ্যার ৪৬.৭৬ শতাংশ মানুষ হিন্দু, ৪৫.৯২ শতাংশ খ্রিস্টান, ৭.৩২ শতাংশ মানুষ মুসলমান এবং অন্যান্য ধর্মের মানুষের সংখ্যা ০.৩ শতাংশ।
ইদুক্কি জেলা পাঁচটি তালুকে বিভক্ত; থোডুপুজা, দেবীকুলাম, ইদুক্কি, উদুমবাংলা ও পীরমেডু। তালুকগুলো আবার আটটি কমিউনিটি উন্নয়ন ব্লকে বিভক্ত। ব্লকগুলো আবার গ্রাম পঞ্চায়েতে বিভক্ত।